amanoisuno/poetBack huggingface dataset:
橫吹曲辭 洛陽陌 李白 
白玉誰家郎，回車渡天津。看花東上陌，驚動洛陽人。
橫吹曲辭 長安道 崔顥 
長安甲第高入雲，誰家居住霍將軍。日晚朝回擁賓從，路傍拜揖何紛紛。莫言炙手手可熱，須臾火盡灰亦滅。莫言貧賤即可欺，人生富貴自有時。一朝天子賜顏色，世上悠悠應始知。
橫吹曲辭 長安道 孟郊 
胡風激秦樹，賤子風中泣。家家朱門開，得見不可入。長安十二衢，投樹鳥亦急。高閣何人家？笙簧正喧吸。
橫吹曲辭 長安道 顧況 
長安道，人無衣，馬無草，何不歸來山中老。
橫吹曲辭 長安道 聶夷中 
此地無駐馬，夜中猶走輪。所以路旁草，少於衣上塵。
橫吹曲辭 長安道 韋應物 
漢家宮殿含雲煙，兩宮十里相連延。晨霞出沒弄丹闕，春雨依微自甘泉。春雨依微春尚早，長安貴遊愛芳草。寶馬橫來下建章，香車却轉避馳道。貴遊誰最貴，衛霍世難比。何能蒙主恩？幸遇邊塵起。歸來甲第拱皇居，朱門峨峨臨九衢。中有流蘇合歡之寶帳，一百二十鳳皇羅列含明珠。下有錦鋪翠被之粲爛，博山吐香五雲散。麗人綺閣情飄颻，頭上鴛釵雙翠翹。低鬟曳袖回春雪，聚黛一聲愁碧霄。山珍海錯棄藩籬，烹犢炰羔如折葵。既請列侯封部曲，還將金印授廬兒。歡榮若此何所苦，但苦白日西南馳。
橫吹曲辭 長安道 白居易 
花枝缺處青樓開，豔歌一曲酒一杯。美人勸我急行樂，自古朱顏不再來。君不見外州客，長安道，一回來，一回老。
橫吹曲辭 長安道 薛能 
汲汲復營營，東西連兩京。關繻古若在，山岳累應成。各自有身事，不相知姓名。交馳喧衆類，分散入重城。此路去無盡，萬方人始生。空餘片言苦，來往覓劉楨。
橫吹曲辭 長安道 僧貫休 
憧憧合合，八表一轍。黃塵霧合，車馬火熱。名湯風雨，利輾霜雪。千車萬駄，半宿關月。上有堯禹，下有夔契。紫氣銀輪兮常覆金闕，仙掌捧日兮濁河澄澈。愚將草木兮有言，與華封人兮不別。
橫吹曲辭 長安道 沈佺期 
秦地平如掌，層城出雲漢。樓閣九衢春，車馬千門旦。綠柳開復合，紅塵聚還散。日晚鬬雞回，經過狹斜看。
橫吹曲辭 梅花落 盧照鄰  边塞 梅花 将士
梅嶺花初發，天山雪未開。雪處疑花滿，花邊似雪回。因風入舞袖，雜粉向妝臺。匈奴幾萬里，春至不知來。
橫吹曲辭 梅花落 沈佺期 
鐵騎幾時回，金閨怨早梅。雪中花已落，風暖葉應開。夕逐新春管，香迎小歲杯。感時何足貴，書裏報輪臺。
橫吹曲辭 梅花落 劉方平 
新歲芳梅樹，繁苞四面同。春風吹漸落，一夜幾枝空。小婦今如此，長城恨不窮。莫將遼海雪，來比後庭中。
橫吹曲辭 紫騮馬 盧照鄰 
騮馬照金鞍，轉戰入皐蘭。塞門風稍急，長城水正寒。雪暗鳴珂重，山長噴玉難。不辭橫絕漠，流血幾時乾。
橫吹曲辭 紫騮馬 李白  写马 乐府 横吹曲辞 思乡 边塞 马
紫騮行且嘶，雙飜碧玉蹄。臨流不肎渡，似惜錦障泥。白雪關山遠，黃雲海樹迷。揮鞭萬里去，安得念春閨。
橫吹曲辭 紫騮馬 李益 
爭場看鬬雞，白鼻紫騧嘶。漳水春歸晚，叢臺日向低。歇鞍珠作汗，試劒玉如泥。爲謝紅梁燕，年年妾獨棲。
橫吹曲辭 紫騮馬 秦韜玉 
渥洼奇骨本難求，況是豪家重紫騮。臕大宜懸銀壓銙，力渾欺却玉銜頭。生獰弄影風隨起，躞蹀衝塵汗滿溝。若遇丈夫皆調御，任從騎取覓封侯。
橫吹曲辭 驄馬 李羣玉 
浮雲何權奇，絕足勢未知。長嘶青海風，躞蹀振雲絲。由來渥洼種，本是蒼龍兒。穆滿不再活，無人崑閬騎。君識躍嶠怯，寧勞耀金羈。青芻與白水，空笑駑駘肥。伯樂儻一見，應驚耳長垂。當思八荒外，逐日向瑤池。
橫吹曲辭 驄馬曲 紀唐天 
連錢出塞蹋沙蓬，豈比當時御史驄。逐北自諳深磧路，連嘶誰念靜邊功。登山每與青雲合，弄影應知碧草同。今日虜平將換妾，不如羅袖舞春風。
橫吹曲辭 雨雪曲 李端 
天山一丈雪，雜雨夜霏霏。溼馬胡歌亂，經烽漢火微。丁零蘇武別，疎勒范羌歸。若著關頭過，長榆葉定稀。
橫吹曲辭 雨雪曲 翁綬 
邊聲四合殷河流，雨雪飛來徧隴頭。鐵嶺探人迷鳥道，陰山飛將溼貂裘。斜飄旌斾過戎帳，半雜風沙入戍樓。
橫吹曲辭 劉生 盧照鄰 
劉生氣不平，抱劒欲專征。報恩爲豪俠，死難在橫行。翠羽裝劒鞘，黃金飾馬纓。但令一顧重，不吝百身輕。
橫吹曲辭 雍臺歌 溫庭筠 
太子池南樓百尺，八窗新樹疎簾隔。黃金鋪首畫鉤陳，羽葆亭童拂交戟。盤紆闌楯臨高臺，帳殿臨流鸞扇開。早雁聲鳴細波起，映花鹵簿龍飛回。
橫吹曲辭 捉搦歌 張祜 
門上關，牆上棘，窗中女子聲唧唧，洛陽大道徒自直。女子心在婆舍側，嗚嗚籠鳥觸四隅。養男男娶婦，養女女嫁夫。阿婆六十翁七十，不知女子長日泣，從他嫁去無悒悒。
橫吹曲辭 幽州胡馬客歌 李白  厌恶 战争 生活 边塞 人民
幽州胡馬客，綠眼虎皮冠。笑拂兩隻箭，萬人不可干。彎弓若轉月，白雁落雲端。雙雙掉鞭行，遊獵向樓蘭。出門不顧後，報國死何難。天驕五單于，狼戾好凶殘。牛馬散北海，割鮮若虎餐。雖居燕支山，不道朔雪寒。婦女馬上笑，顏如赬玉盤。飜入射鳥獸，花月醉雕鞍。旄頭四光芒，爭戰若蜂攢。白刃灑赤血，流沙爲之丹。名將古誰是，疲兵良可歎。何時天狼滅？父子得閑安。
橫吹曲辭 白鼻騧 李白  抒情 豪迈 写景
銀鞍白鼻騧，綠地障泥錦。細雨春風花落時，揮鞭且就胡姬飲。
橫吹曲辭 白鼻騧 張祜 
爲底胡姬酒，長來白鼻騧。摘蓮拋水上，郎意在浮花。
相和歌辭 箜篌引 李賀 
公乎公乎，提壺將焉如？屈平沈湘不足慕，徐衍入海誠爲愚。公乎公乎，牀有菅席盤有魚。北里有賢兄，東鄰有小姑。隴畝油油黍與葫，瓦甒濁醪蟻浮浮。黍可食，醪可飲，公乎公乎其奈居。被髮奔流竟何如？賢兄小姑哭嗚嗚。
相和歌辭 公無渡河 李白  黄河 相和歌辞 乐府
黃河西來決崐崘，咆吼萬里觸龍門。波滔天，堯咨嗟。大禹理百川，兒啼不窺家。殺湍湮洪水，九州始蠶麻。其害乃去，茫然風沙。被髮之叟狂而癡，清晨徑流欲奚爲。旁人不惜妻止之，公無渡河苦渡之。虎可搏，河難憑。公果溺死流海湄，有長鯨白齒若雪山。公乎公乎，挂骨於其間，箜篌所悲竟不還。
相和歌辭 公無渡河 王建 
渡頭惡天兩岸遠，波濤塞川如疊坂。幸無白刃驅向前，何用將身自棄捐。蛟龍齧屍魚食血，黃泥直下無青天。男兒縱輕婦人語，惜君性命還須取。婦人無力挽斷衣，舟沈身死悔難追，公無渡河公自爲。
相和歌辭 公無渡河 溫庭筠  黄河 咏物 咏物诗
黃河怒浪連天來，大響谹谹如殷雷。龍伯驅風不敢上，百川噴雪高崔嵬。二十五弦何太哀？請公勿渡立裴回。下有狂蛟鋸爲尾，裂帆截櫂磨霜齒。神錐鑿石塞神潭，白馬䟃𧽼赤塵起。公乎躍馬揚玉鞭，滅沒高蹄日千里。
相和歌辭 公無渡河 王叡 
濁波洋洋兮凝曉霧，公無渡河兮公苦渡。風號水激兮呼不聞，提壺看入兮中流去。浪擺衣裳兮隨步沒，沈屍深入兮蛟螭窟。蛟螭盡醉兮君血乾，推出黃沙兮泛君骨。當時君死妾何適？遂就波瀾合魂魄。願持精衛銜石心，窮取河源塞泉脈。
相和歌辭 江南曲 宋之問 
妾住越城南，離居不自堪。採花驚曙鳥，摘葉餧春蠶。嬾結茱萸帶，愁安玳瑁簪。侍臣消瘦盡，日暮碧江潭。
相和歌辭 江南曲 劉眘虛 
美人何蕩漾，湖上風月長。玉手欲有贈，裴回雙鳴璫。歌聲隨淥水，怨色起朝陽。日暮還家望，雲波橫洞房。
相和歌辭 江南曲 丁仙芝 
長干斜路北，近浦是兒家。有意來相訪，明朝出浣紗。發向橫塘口，船開值急流。知郎舊時意，且請攏船頭。昨暝逗南陵，風聲波浪阻。入浦不逢人，歸家誰信汝。未曉已成妝，乘潮去茫茫。因從京口渡，使報邵陵王。始下芙蓉樓，言發琅邪岸。急爲打船開，惡許傍人見。
相和歌辭 江南曲八首 一 劉希夷  洞庭湖
暮宿南洲草，晨行北岸林。日懸滄海闊，水隔洞庭深。煙景無留意，風波有異潯。歲遊難極目，春戲易爲心。朝夕無榮遇，芳菲已滿襟。
相和歌辭 江南曲八首 二 劉希夷 
豔唱潮初落，江花露未晞。春洲驚翡翠，朱服弄芳菲。畫舫煙中淺，青陽日際微。錦帆衝浪溼，羅袖拂行衣。含情罷所采，相歎惜流暉。
相和歌辭 江南曲八首 三 劉希夷 
君爲隴西客，妾遇江南春。朝遊含靈果，夕采弄風蘋。果氣時不歇，蘋花日自新。以此江南物，持贈隴西人。空盈萬里懷，欲贈竟無因。
相和歌辭 江南曲八首 四 劉希夷 
皓如楚江月，靄若吳岫雲。波中自皎鏡，山上亦氛氳。明月留照妾，輕雲持贈君。山川各離散，光氣乃殊分。天涯一爲別，江北自相聞。
相和歌辭 江南曲八首 五 劉希夷 
艤舟乘潮去，風帆振草涼。潮平見楚甸，天際望維揚。洄泝經千里，煙波接兩鄉。雲明江嶼出，日照海流長。此中逢歲晏，浦樹落花芳。
相和歌辭 江南曲八首 六 劉希夷 
暮春三月晴，維揚吳楚城。城臨大江汜，迴映洞浦清。晴雲曲金閣，珠樓碧煙裏。月明芳樹羣鳥飛，風過長林雜花起。可憐離別誰家子，於此一至情何已。
相和歌辭 江南曲八首 七 劉希夷 
北堂紅草盛丰茸，南湖碧水照芙蓉。朝遊暮起金花盡，漸覺羅裳珠露濃。自惜妍華三五歲，已歎關山千萬重。人情一去無還日，欲贈懷芳怨不逢。
相和歌辭 江南曲八首 八 劉希夷  洞庭湖
憶昔江南年盛時，平生怨在長洲曲。冠蓋星繁湘水上，衝風摽落洞庭淥。落花舞袖紅紛紛，朝霞高閣洗晴雲。誰言此處嬋娟子，珠玉爲心以奉君。
相和歌辭 江南曲 于鵠  思念 女子 郊游
偶向江邊采白蘋，還隨女伴賽江神。衆中不敢分明語，暗擲金錢卜遠人。
相和歌辭 江南曲 李益  唐诗三百首 闺怨 乐府
嫁得瞿塘賈，朝朝誤妾期。早知潮有信，嫁與弄潮兒。
相和歌辭 江南曲 李賀 
汀洲白蘋草，柳惲乘馬歸。江頭樝樹香，岸上蝴蝶飛。酒杯若葉露，玉軫蜀桐虛。朱樓通水陌，沙暖一雙魚。
相和歌辭 江南曲 李商隱 
郎船安兩槳，儂舸動雙橈。埽黛開宮額，裁裙約楚腰。乖期方積思，臨醉欲拚嬌。莫以采菱唱，欲羨秦臺簫。
相和歌辭 江南曲 韓翃 
長樂花枝雨點消，江城日暮好相邀。春樓不閉葳蕤鎖，綠水回通宛轉橋。
相和歌辭 江南曲 溫庭筠 
妾家白蘋浦，日上芙蓉檝。軋軋搖槳聲，移舟入茭葉。溪長茭葉深，作底難相尋。避郎郎不見，鸂鶒自浮沈。拾萍萍無根，采蓮蓮有子。不作浮萍生，寧作藕花死。岸傍騎馬郎，烏帽紫游韁。含愁復含笑，回首問橫塘。妾住金陵步，門前朱雀航。流蘇持作帳，芙蓉持作梁。出入金犢幰，兄弟侍中郎。前年學歌舞，定得郎相許。連娟眉繞山，依約腰如杵。鳳管悲若咽，鸞弦嬌欲語。扇薄露紅鈆，羅輕壓金縷。明月西南樓，珠簾玳瑁鉤。橫波巧能笑，彎蛾不識愁。花開子留樹，草長根依土。早聞金溝遠，底事歸郎許。不學楊白花，朝朝淚如雨。
相和歌辭 江南曲 張籍  长江
江南人家多橘樹，吳姬舟上織白紵。土地卑溼饒蟲蛇，連木爲牌入江住。江村亥日長爲市，落帆渡橋來浦裏。青莎覆城竹爲屋，無井家家飲潮水。長江午日酤春酒，高高酒旗懸江口。倡樓兩岸懸水柵，夜唱竹枝留北客。江南風土歡樂多，悠悠處處盡經過。
相和歌辭 江南曲 羅隱 
江煙溼雨鮫綃輭，漠漠遠山眉黛淺。水國多愁又有情，夜槽壓酒銀船滿。綳絲採怨凝曉空，吳王臺榭春夢中。鴛鴦鸂鶒喚不起，平鋪淥水眠東風。西陵路邊月悄悄，油壁輕車嫁蘇小。
相和歌辭 江南曲 陸龜蒙 
爲愛江南雪，涉江聊采蘋。水深煙浩浩，空對雙車輪。車輪明月團，車蓋浮雲盤。雲月徒自好，水中行路難。遙遙洛陽道，夾岸生春草。寄語櫂船郎，莫誇風浪好。
相和歌辭 江南曲 一 陸龜蒙 
魚戲蓮葉間，參差隱葉扇。鵁鶄鸀鳿窺，瀲灩無因見。
相和歌辭 江南曲 二 陸龜蒙 
魚戲蓮葉東，初霞射紅尾。傍臨謝山側，恰值清風起。
相和歌辭 江南曲 三 陸龜蒙 
魚戲蓮葉西，盤盤舞波急。潛依曲岸涼，正對斜光入。
相和歌辭 江南曲 四 陸龜蒙 
魚戲蓮葉南，欹危午煙疊。光搖越鳥巢，影亂吳娃檝。
相和歌辭 江南曲 五 陸龜蒙 
魚戲蓮葉北，澄陽動微漣。回看帝子渚，稍背鄂君船。
相和歌辭 度關山 李端 
雁塞日初晴，胡關雪復平。危竿緣廣漠，古竇傍長城。拔劒金星出，彎弧玉羽鳴。誰知係虜者，賈誼是書生。
相和歌辭 關山曲 一 馬戴 
金鎖耀兜鍪，黃雲拂紫騮。叛羌旗下戮，陷壁夜中收。霜霰戎衣故，關河磧氣秋。箭創殊未合，更遣擊蘭州。
相和歌辭 關山曲 二 馬戴 
火發龍山北，中宵易左賢。勒兵臨漢水，驚雁散胡天。木落防河急，軍孤受敵偏。猶聞漢皇怒，按劒待開邊。
相和歌辭 登高丘而望遠 李白  相和歌辞 登高 联想 乐府
登高丘而望遠海，六鼇骨已霜，三山流安在。扶桑半摧折，白日沈光彩。銀臺金闕如夢中，秦皇漢武空相待。精衛費木石，黿鼉無所憑。君不見驪山茂陵盡灰滅，牧羊之子來攀登。盜賊劫寶玉，精靈竟何能。
相和歌辭 蒿里 僧貫休 
兔不遲，烏更急，但恐穆王八駿，著鞭不及。所以蒿里，墳出蕺蕺，氣凌雲天，龍騰鳳集，盡爲風消土喫，狐掇蟻拾。黃金不啼玉不泣，白楊騷屑。亂風愁月，折碑石人。莽穢榛沒，牛羊窸窣。時見牧童兒，弄枯骨。
相和歌辭 輓歌 趙微明 
寒日蒿上明，淒淒郭東路。素車誰家子，丹旐引將去。原下荆棘叢，叢邊有新墓。人間痛傷別，此是長別處。曠野何蕭條，青松白楊樹。
相和歌辭 輓歌二首 一 于鵠 
陰風吹黃蒿，輓歌渡秋水。車馬却歸城，孤墳月明裏。
相和歌辭 輓歌二首 二 于鵠 
雙轍出郭門，緜緜東西道。送死多於生，幾人得終老。見人切肺肝，不如歸山好。不聞哀哭聲，默默安懷抱。時盡從物化，又免生憂擾。世間壽者稀，盡爲悲傷惱。
相和歌辭 輓歌 孟雲卿 
草草門巷喧，塗車儼成位。冥寞何所須，盡我生人意。北邙路非遠，此別終天地。臨穴頻撫棺，至哀反無淚。爾形未衰老，爾息猶童穉。骨肉不可離，皇天若容易。房帷即虛張，庭宇爲哀次。薤露歌若斯，人生盡如寄。
相和歌辭 輓歌 白居易 
丹旐何飛揚，素驂亦悲鳴。晨光照閭巷，輀車儼欲行。蕭條九月天，哀輓出重城。借問送者誰，妻子與弟兄。蒼蒼上古原，峨峨開新塋。含酸一慟哭，異口同哀聲。舊壟轉蕪絕，新墳日羅列。春風草綠北邙山，此地年年生死別。
相和歌辭 對酒 崔國輔 
行行日將夕，荒村古冢無人跡。朦朧荆棘一鳥飛，屢唱提壺酤酒喫。古人不達酒不足，遺恨精靈傳此曲。寄言當代諸少年，平生且盡杯中淥。
相和歌辭 對酒二首 一 李白  相和歌辞 人生 乐府 感慨
松子棲金華，安期入蓬海。此人古之仙，羽化竟何在？浮生速流電，倏忽變光彩。天地無凋換，容顏有遷改。對酒不肯飲，含情欲誰待。
相和歌辭 對酒二首 二 李白 
勸君莫拒杯，春風笑人來。桃李如舊識，傾花向我開。流鶯啼碧樹，明月窺金罍。昨來朱顏子，今日白髮催。棘生石虎殿，鹿走姑蘇臺。自古帝王宅，城闕閉黃埃。君若不飲酒，昔人安在哉。
相和歌辭 陌上桑 李白  相和歌辞 写人 忠贞 乐府 赞美
美女渭橋東，春還事蠶作。五馬如飛龍，青絲結金絡。不知誰家子，調笑來相謔。妾本秦羅敷，玉顏豔名都。綠條映素手，采桑向城隅。使君且不顧，況復論秋胡。寒螿愛碧草，鳴鳳棲青梧。託心自有處，但怪傍人愚。徒令白日暮，高駕空踟躕。
相和歌辭 陌上桑 常建 
翳翳陌上桑，南枝交北堂。美人金梯出，素手自提筐。非但畏蠶飢，盈盈嬌路傍。
相和歌辭 陌上桑 陸龜蒙 
皓齒還如貝色含，長眉亦似煙華貼。鄰娃盡著繡襠襦，獨自提筐采蠶葉。
相和歌辭 采桑 郎大家宋氏 
春來南雁歸，日去西蠶遠。妾思紛何極，客遊殊未返。
相和歌辭 采桑 劉希夷 
楊柳送行人，青青西入秦。秦家采桑女，樓上不勝春。盈盈灞水曲，步步春芳綠。紅臉耀明珠，絳脣含白玉。回首渭橋東，遙憐樹色同。青絲嬌落日，緗綺弄春風。攜籠長歎息，逶迤戀春色。看花若有情，倚樹疑無力。薄暮思悠悠，使君南陌頭。相逢不相識，歸去夢青樓。
相和歌辭 采桑 李彥暐 
采桑畏日高，不待春眠足。攀條有餘愁，那矜貌如玉。千金豈不贈，五馬空踟躅。何以變真性，幽篁雪中綠。
相和歌辭 采桑 王建 
鳥鳴桑葉間，葉綠條復柔。攀看去手近，放下長長鉤。黃花蓋野田，白馬少年遊。所念豈回顧，良人在高樓。
相和歌辭 日出行 李白  说理 抒情 叙事
日出東方隈，似從地底來。歷天又入海，六龍所舍安在哉？其始與終古不息，人非元氣安能與之久裴回。草不謝榮於春風，木不怨落於秋天。誰揮鞭策驅四運，萬物興歇皆自然。羲和羲和，汝奚汩沒於荒淫之波。魯陽何德？駐景揮戈。逆道違天，矯誣實多。吾將囊括大塊，浩然與溟涬同科。
相和歌辭 日出行 李賀  黄河
白日下崐崘，發光如舒絲。徒照葵藿心，不照遊子悲。折折黃河曲，日從中央轉。暘谷耳曾聞，若木眼不見。奈何鑠石，胡爲銷人。羿彎弓屬矢那不中，足令久不得奔，詎教晨光夕昏。
相和歌辭 王昭君 崔國輔 
漢使南還盡，胡中妾獨存。紫臺緜望絕，秋草不堪論。
相和歌辭 王昭君 崔國輔 
一回望月一回悲，望月月移人不移。何時得見漢朝使？爲妾傳書斬畫師。
相和歌辭 王昭君 盧照鄰 
合殿恩中絕，交河使漸稀。肝腸辭玉輦，形影向金微。漢宮草應綠，胡庭沙正飛。願逐三秋雁，年年一度歸。
相和歌辭 王昭君 駱賓王 
斂容辭豹尾，緘怨度龍鱗。金鈿明漢月，玉箸染胡塵。妝鏡菱花暗，愁眉柳葉嚬。惟有清笳曲，時聞芳樹春。
相和歌辭 王昭君 沈佺期 
非君惜鸞殿，非妾妬蛾眉。薄命由驕虜，無情是畫師。嫁來胡地惡，不竝漢宮時。心苦無聊賴，何堪上馬辭。
相和歌辭 王昭君 梁獻 
圖畫失天真，容華坐誤人。君恩不可再，妾命在和親。淚點關山月，衣銷邊塞塵。一聞陽鳥至，思絕漢宮春。
相和歌辭 王昭君 上官儀 
玉關春色晚，金河路幾千。琴悲桂條上，笛怨柳花前。霧掩臨妝月，風驚入鬢蟬。緘書待還使，淚盡白雲天。
相和歌辭 王昭君 董思恭 
琵琶馬上彈，行路曲中難。漢月正南遠，燕山直北寒。髻鬟風拂散，眉黛雪霑殘。斟酌紅顏盡，何勞鏡裏看。
相和歌辭 王昭君 顧朝陽 
莫將鉛粉匣，不用鏡花光。一去邊城路，何情更畫妝。影銷胡地月，衣盡漢宮香。妾死非關命，祗緣怨斷腸。
相和歌辭 王昭君三首 一 東方虯 
漢道初全盛，朝廷足武臣。何須薄命妾，辛苦事和親。
相和歌辭 王昭君三首 二 東方虯 
揜涕辭丹鳳，銜悲向白龍。單于浪驚喜，無復舊時容。
相和歌辭 王昭君三首 三 東方虯 
胡地無花草，春來不似春。自然衣帶緩，非是爲腰身。
相和歌辭 王昭君三首 一 郭元振 
自嫁單于國，長銜漢掖悲。容顏日顦顇，有甚畫圖時。
相和歌辭 王昭君三首 二 郭元振 
厭踐冰霜域，嗟爲邊塞人。思從漢南獵，一見漢家塵。
相和歌辭 王昭君三首 三 郭元振 
聞有南河信，傳聞殺畫師。始知君惠重，更遣畫蛾眉。
相和歌辭 王昭君 劉長卿  黄河
自矜妖豔色，不顧丹青人。那知粉繢能相負，却使容華飜誤身。上馬辭君嫁驕虜，玉顏對人啼不語。北風雁急浮清秋，萬里獨見黃河流。纖腰不復漢宮寵，雙蛾長向胡天愁。琵琶弦中苦調多，蕭蕭羌笛聲相和。可憐一曲傳樂府，能使千秋傷綺羅。
相和歌辭 王昭君二首 一 李白  相和歌辞 写人 乐府
漢家秦地月，流影照明妃。一上玉關道，天涯去不歸。漢月還從東海出，明妃西嫁無來日。燕支長寒雪作花，蛾眉顦顇沒胡沙。生乏黃金枉圖畫，死留青冢使人嗟。
相和歌辭 王昭君二首 二 李白 
昭君拂玉鞍，上馬啼紅頰。今日漢宮人，明朝胡地妾。
相和歌辭 王昭君 儲光羲 
日暮驚沙亂雪飛，傍人相勸易羅衣。強來前帳看歌舞，共待單于夜獵歸。
相和歌辭 王昭君 僧皎然 
自倚嬋娟望主恩，誰知美惡忽相飜。黃金不買漢宮貌，青冢空埋胡地魂。
相和歌辭 王昭君二首 一 白居易 
滿面胡沙滿鬢風，眉銷殘黛臉銷紅。愁苦辛勤顦顇盡，如今却似畫圖中。
相和歌辭 王昭君二首 二 白居易 
漢使却回憑寄語，黃金何日贖蛾眉？君王若問妾顏色，莫道不如宮裏時。
相和歌辭 王昭君 令狐楚 
錦車天外去，毳幕雲中開。魏闕蒼龍遠，蕭關赤雁哀。
相和歌辭 王昭君 張仲素 
仙娥今下嫁，驕子自同和。劒戟歸田盡，牛羊繞塞多。
相和歌辭 王昭君 李商隱 
毛延壽畫欲通神，忍爲黃金不爲人。馬上琵琶行萬里，漢宮長有隔生春。
相和歌辭 明妃曲 王偃  黄河
北望單于日半斜，明君馬上泣胡沙。一雙淚滴黃河水，應得東流入漢家。
相和歌辭 昭君詞 張文琮 
戒途飛萬里，回首望三秦。忽見天山雪，還疑上苑春。玉痕垂淚粉，羅袂拂胡塵。爲得胡中曲，還悲遠嫁人。
相和歌辭 昭君詞 陳昭 
跨鞍今永訣，垂淚別親賓。漢地行將遠，胡關逐望新。交河擁塞路，隴首暗沙塵。唯有孤明月，猶能遠送人。
相和歌辭 昭君詞 戴叔倫 
漢宮若遠近，路在寒沙上。到死不得歸，何人共南望。
相和歌辭 昭君詞 李端 
李陵初送子卿回，漢月明明照帳來。憶著長安舊遊處，千門萬戶玉樓臺。
相和歌辭 楚妃歎 張籍 
湘雲初起江沈沈，君王遙在雲夢林。江南雨多旌旗暗，臺下朝朝春水深。章華殿前朝萬國，君心獨自終無極。楚兵滿地能逐禽，誰用一身繼筋力。西江若飜雲夢中，麋鹿死盡應還宮。
相和歌辭 楚妃怨 張籍 
梧桐葉下黃金井，橫架轆轤牽素綆。美人初起天未明，手拂銀缾秋水冷。
相和歌辭 王子喬 宋之問 
王子喬，愛神仙，七月七日上賓天。白虎搖瑟鳳吹笙，乘騎雲氣吸日精。吸日精，長不歸，遺廟今在而人非。空望山頭草，草露溼君衣。
相和歌辭 蜀國弦 李賀  离别 抒情 山水 写景
楓香晚華靜，錦水南山影。驚石墜猨哀，竹雲愁半嶺。涼月生秋浦，玉沙鱗鱗光。誰家紅淚客，不忍過瞿塘。
相和歌辭 長歌行 李白  相和歌辞 理想 乐府 建功立业
桃李得日開，榮華照當年。東風動百物，草木盡欲言。枯枝無醜葉，涸水吐清泉。大力運天地，羲和無停鞭。功名不早著，竹帛將何宣？桃李務青春，誰能貫白日。富貴與神仙，蹉跎成兩失。金石猶銷鑠，風霜無久質。畏落日月後，強歡歌與酒。秋霜不惜人，倏忽侵蒲柳。
相和歌辭 長歌行 王昌齡 
曠野饒悲風，颼颼黃蒿草。繫馬停白楊，誰知我懷抱。所是同袍者，相逢盡衰老。況登漢家陵，南望長安道。下有枯樹根，上有鼷鼠窠。高皇子孫盡，千古無人過。寶玉頻發掘，精靈其奈何？人生須達命，有酒且長歌。
相和歌辭 短歌行 聶夷中 
八月木蔭薄，十葉三墮枝。人生過五十，亦已同此時。朝出東郭門，嘉樹鬱參差。暮出西郭門，原草已離披。南鄰好臺榭，北鄰善歌吹。榮華忽消歇，四顧令人悲。生死與榮辱，四者乃常期。古人恥其名，沒世無人知。無言鬢似霜，勿謂髮如絲。
相和歌辭 短歌行 李白  惜时 相和歌辞 人生 时间
白日何短短，百年苦易滿。蒼穹浩茫茫，萬劫太極長。麻姑垂兩鬢，一半已成霜。天公見玉女，大笑億千場。吾欲攪六龍，回車挂扶桑。北斗酌美酒，勸龍各一觴。富貴非所願，爲人駐頹光。
相和歌辭 短歌行六首 一 顧況 
城邊路，今人犂田昔人墓。岸上沙，昔時江水今人家。今人昔人共長歎，四氣相催節回換。明月皎皎入華池，白雲離離度清漢。
相和歌辭 短歌行六首 二 顧況 
我欲升天天隔霄，我思渡水水無橋。我欲上山山路險，我欲汲井井泉遙。越人翠被今何夕，獨立沙邊江草碧。
相和歌辭 短歌行六首 三 顧況 
新繫青絲百尺繩，心在君家轆轤上。我心皎潔君不知，轆轤一轉一惆悵。
相和歌辭 短歌行六首 四 顧況 
何處春風吹曉幕？江南綠水通朱閣。美人二八面如花，泣向東風畏花落。
相和歌辭 短歌行六首 五 顧況 
臨春風，聽春鳥。別時多，見時少。愁人夜永不得眠，瑤井玉繩相向曉。
相和歌辭 短歌行六首 六 顧況 
軒轅皇帝初得仙，鼎湖一去三千年。周流三十六洞天，洞中日月星辰連。騎龍駕景遊八極，軒轅弓劒無人識，東海青童寄消息。
相和歌辭 短歌行 王建  惜时 母亲
人初生，日初出。上山遲，下山疾。百年三萬六千朝，夜裏分將彊半日。有歌有舞間早爲，昨日健於今日時。人家見生男女好，不知男女催人老。短歌行，無樂聲。
相和歌辭 短歌行 張籍 
青天蕩蕩高且虛，上有白日無根株。流光暫出還入地，催我少年不須臾。與君相逢不寂寞，衰老不復如今樂。玉卮盛酒置君前，再拜願君千萬年。
相和歌辭 短歌行二首 一 白居易 
曈曈太陽如火色，上行千里下一刻。出爲白晝入爲夜，圜轉如珠住不得。住不得，可奈何？爲君舉酒歌短歌。歌聲苦，詞亦苦，四座少年君聽取。今夕未竟明夕催，秋風纔往春風回。人無根蔕時不駐，朱顏白日相隳頹。勸君且強笑一面，勸君復強飲一杯。人生不得長歡樂，年少須臾老到來。
相和歌辭 短歌行二首 二 白居易 
世人求富貴，多爲身嗜欲。盛衰不自由，得失常相逐。問君少年日，苦學將干祿。負笈塵中遊，抱書雪前宿。布衾不周體，藜茄纔充腹。三十登宦途，五十被朝服。奴溫已挾纊，馬肥初食粟。未敢議歡遊，尚爲名檢束。耳目聾暗後，堂上調絲竹。牙齒缺落時，盤中堆酒肉。彼來此已去，外餘中不足。少壯與榮華，相避如寒燠。青雲去地遠，白日終天速。從古無奈何，短歌聽一曲。
相和歌辭 短歌行 陸龜蒙 
爪牙在身上，陷穽猶可制。爪牙在胷中，劒戟無所畏。人言畏猛虎，誰是撩頭斃。祗見古來心，姦雄暗相噬。
相和歌辭 短歌行 僧皎然 
古人若不死，吾亦何所悲。蕭蕭煙雨九原上，白楊青松葬者誰。貴賤同一塵，死生同一指。人生在世共如此，何異浮雲與流水。短歌行，短歌無窮日已傾。鄴宮梁苑徒有名，春草秋風傷我情。何爲不學金仙侶？一悟空王無死生。
相和歌辭 銅雀臺 王無競 
北登銅雀上，西望青松郭。繐帳空蒼蒼，陵田紛漠漠。平生事已變，歌吹宛猶昨。長袖拂玉麈，遺情結羅幕。妾怨在朝露，君恩豈中薄。高臺奏曲終，曲終淚橫落。
相和歌辭 銅雀臺 鄭愔 
日斜漳浦望，風起鄴臺寒。玉座平生晚，金尊妓吹闌。舞餘依帳泣，歌罷向陵看。蕭索松風暮，愁煙入井闌。
相和歌辭 銅雀臺 劉長卿 
嬌愛更何日？高臺空數層。含啼映雙袖，不忍看西陵。漳河東流無復來，百花輦路爲蒼苔。青樓月夜長寂寞，碧雲日暮空裴回。君不見鄴中萬事非昔時，古人何在今人悲。春風不逐君王去，草色年年舊宮路。宮中歌舞已浮雲，空指行人往來處。
相和歌辭 銅雀臺 賈至 
日暮銅雀靜，西陵鳥雀歸。撫弦心斷絕，聽管淚霏霏。靈几臨朝奠，空牀卷夜衣。蒼蒼川上月，應照妾魂飛。
相和歌辭 銅雀臺 羅隱 
強歌強舞竟難勝，花落花開淚滿繒。祗合當年伴君死，免教顦顇望西陵。
相和歌辭 銅雀臺 薛能 
魏帝當時銅雀臺，黃花深映棘叢開。人生富貴須回首，此地豈無歌舞來。
相和歌辭 銅雀臺 張氏琰 
君王冥寞不可見，銅雀歌舞空裴回。西陵嘖嘖悲宿鳥，空殿沈沈閉青苔。青苔無人跡，紅粉空相哀。
相和歌辭 銅雀臺 梁氏瓊 
歌扇向陵開，齊行奠玉杯。舞時飛燕列，夢裏片雲來。月色空餘恨，松聲暮更哀。誰憐未死妾，掩袂下銅臺。
相和歌辭 銅雀妓 一 王勃 
妾本深宮妓，曾城閉九重。君王歡愛盡，歌舞爲誰容。錦衾不復襞，羅衣誰再縫。高臺西北望，流涕向青松。
相和歌辭 銅雀妓 二 王勃 
金鳳鄰銅雀，漳河望鄴城。君王無處所，臺榭若平生。舞筵紛可就，歌梁儼未傾。西陵松檟冷，誰見綺羅情。
相和歌辭 銅雀妓 沈佺期 
昔年分鼎地，今日望陵臺。一旦雄圖盡，千秋遺令開。綺羅君不見，歌舞妾空來。恩共漳河水，東流無重迴。
相和歌辭 銅雀妓 喬知之 
金閣惜分香，鈆華不重妝。空餘歌舞地，猶是爲君王。哀弦調已絕，豔曲不須長。共看西陵暮，秋煙生白楊。
相和歌辭 銅雀妓 王適 
日暮銅雀迥，幽聲玉座清。蕭森松柏望，委鬱綺羅情。君恩不再重，妾舞爲誰輕。
相和歌辭 銅雀妓 歐陽詹 
蕭條登古臺，回首黃金屋。落葉不歸林，高陵永爲谷。妝容徒自麗，舞態閱誰目。惆悵繐帷前，歌聲苦於哭。
相和歌辭 銅雀妓 袁暉 
君愛本相饒，從來事舞腰。那堪攀玉座，腸斷望陵朝。怨著情無主，哀凝曲不調。況臨松日暮，悲吹坐蕭蕭。
相和歌辭 銅雀妓 劉商 
魏主矜蛾眉，美人美於玉。高臺無晝夜，歌舞竟未足。盛色如轉圜，夕陽落深谷。仍令身歿後，尚足平生慾。紅粉橫淚痕，調弦空向屋。舉頭君不在，唯見西陵木。玉輦豈再來，嬌鬟爲誰綠。那堪秋風裏，更舞陽春曲。曲終情不勝，闌干向西哭。臺邊生野草，來去罥羅縠。況復陵寢間，雙雙見麋鹿。
相和歌辭 銅雀妓 李賀 
佳人一壺酒，秋容滿千里。石馬臥新煙，憂來何所似？歌聲且潛弄，陵樹風自起。長裾壓高臺，淚眼看花机。
相和歌辭 銅雀妓 吳燭 
秋色西陵滿綠蕪，繁弦急管彊歡娛。長舒羅袖不成舞，却向風前承淚珠。
相和歌辭 銅雀妓 朱光弼 
魏王銅雀妓，日暮管弦清。一見西陵樹，悲心舞不成。
相和歌辭 銅雀妓 朱放 
恨唱歌聲咽，愁飜舞袖遲。西陵日欲暮，是妾斷腸時。
相和歌辭 銅雀妓 僧皎然 
彊開尊酒向陵看，憶得君王舊日歡。不覺餘歌悲自斷，非關豔曲轉聲難。
相和歌辭 雀臺怨 馬戴 
魏宮歌舞地，蝶戲鳥還鳴。玉座人難到，銅臺雨滴平。西陵樹不見，漳浦草空生。萬恨盡埋此，徒懸千載名。
相和歌辭 雀臺怨 程氏長文 
君王去後行人絕，蕭竽不響歌喉咽。雄劒無威光彩沈，寶琴零落金星滅。玉階寂寂墜秋露，月照當時歌舞處。當時歌舞人不迴，化爲今日西陵灰。
相和歌辭 置酒行 李益 
置酒命所歡，憑觴遂爲戚。日往不再來，茲辰坐成昔。百齡非長久，五十將半百。胡爲勞我形，已鬚還復白。西山鸞鶴顧，矯矯煙霧翮。明霞發金丹，陰洞潛水碧。安得凌風羽，崦嵫駐靈魄。兀然坐衰老，慙歎東陵柏。
相和歌辭 置酒行 陸龜蒙  洞庭湖
落塵花片排香痕，闌珊醉露棲愁魂。洞庭波色惜不得，東風領入黃金尊。千筠擲毫春譜大，碧舞紅啼相唱和。安知寂寞西海頭，青𥳇未垂孤鳳餓。
相和歌辭 長歌續短歌 李賀  抒情 仕途 愤懑
長歌破衣襟，短歌斷白髮。秦王不可見，旦夕成內熱。渴飲壺中酒，飢拔隴頭粟。淒淒四月蘭，千里一時綠。夜峰何離離，月明落石底。裴回沿石尋，照出高峰外。不得與之遊，歌成鬢先改。
相和歌辭 猛虎行 儲光羲 
寒亦不憂雪，飢亦不食人。人血豈不甘，所惡傷明神。太室爲我宅，孟門爲我鄰。百獸爲我膳，五龍爲我賓。蒙馬一何威，浮江亦以仁。綵章耀朝日，牙爪雄武臣。高雲逐氣浮，厚地隨聲振。君能賈餘勇，日夕長相親。
相和歌辭 猛虎行 李白  忧国忧民 相和歌辞 乐府
朝作猛虎行，暮作猛虎吟。腸斷非關隴頭水，淚下不爲雍門琴。旌旗繽紛兩河道，戰鼓驚山欲傾倒。秦人半作燕地囚，胡馬飜銜洛陽草。一輸一失關下兵，朝降夕叛幽薊城。巨鼇未斬海水動，魚龍奔走安得寧。頗似楚漢時，飜覆無定止。朝過博浪沙，暮入淮陰市。張良未遇韓信貧，劉項存亡在兩臣。暫到下邳受兵略，來投漂母作主人。賢哲栖栖古如此，今時亦棄青雲士。有策不敢犯龍鱗，竄身南國避胡塵。寶書長劒挂高閣，金鞍駿馬散故人。昨日方爲宣城客，掣鈴交通二千石。有時六博快壯心，繞牀三帀呼一擲。楚人每道張旭奇，心藏風雲世莫知。三吳邦伯多顧盼，四海雄俠皆相推。蕭曹曾作沛中吏，攀龍附鳳當有時。溧陽酒樓三月春，楊花漠漠愁殺人。胡人綠眼吹玉笛，吳歌白紵飛梁塵。丈夫相見且爲樂，槌牛撾鼓會衆賓。我從此去釣東海，得魚笑寄情相親。
相和歌辭 猛虎行 韩愈 
猛虎雖云惡，亦各有匹儕。羣行深谷間，百獸望風低。身食黃熊父，子食赤豹麛。擇肉於熊羆，肎視兔與貍。正晝當谷眠，眼有百步威。自矜無當對，氣性縱以乖。朝怒殺其子，暮還飧其妃。匹儕四散走，猛虎還孤棲。狐鳴門四旁，烏鵲從噪之。出逐猴入居，虎不知所歸。誰云猛虎惡，中路正悲啼。豹來銜其尾，熊來攫其頤。猛虎死不辭，但慙前所爲。虎坐無助死，況如汝細微。故當結以信，親當結以私。親故且不保，人誰信汝爲。
相和歌辭 猛虎行 張籍 
南山北山樹冥冥，猛虎白日繞林行。向晚一身當道食，山中麋鹿盡無聲。年年養子在深谷，雌雄上山不相逐。谷中近窟有山村，長向村家取黃犢。五陵年少不敢射，空來林下看行跡。
相和歌辭 猛虎行 李賀  泰山
長戈莫舂，彊弩莫烹。乳孫哺子，教得生獰。舉頭爲城，掉尾爲旌。東海黃公，愁見夜行。道逢騶虞，牛哀不平。生何用尺刀，壁上雷鳴。泰山之下，婦人哭聲。官家有程，吏不敢聽。
相和歌辭 猛虎行 僧齊己 
磨爾牙，錯爾爪，狐莫威，兔莫狡，飲來吞噬取腸飽。橫行不怕日月明，皇天產爾爲生獰。
相和歌辭 君子行 僧齊己 
聖人不生，麟龍何瑞？梧桐不高，鳳皇何止？吾聞古之有君子，行藏以時，進退求己。榮必爲天下榮，恥必爲天下恥。
相和歌辭 燕歌行 高適  唐诗三百首
漢家煙塵在東北，漢將辭家破殘賊。男兒本自重橫行，天子非常賜顏色。摐金伐鼓下榆關，旌旗逶迤碣石間。校尉羽書飛瀚海，單于獵火照狼山。山川蕭條極邊土，胡騎憑凌雜風雨。戰士軍前半死生，美人帳下猶歌舞。大漠窮秋塞草衰，孤城落日鬬兵稀。身當恩遇常輕敵，力盡關山未解圍。鐵衣遠戍辛勤久，玉箸應啼別離後。少婦城南欲斷腸，征人薊北空回首。邊風飄飄那可度，絕域蒼茫更何有。殺氣三日作陣雲，寒聲一夜傳刁斗。相看白刃血紛紛，死節從來豈顧勳。君不見沙場征戰苦，至今猶憶李將軍。
相和歌辭 燕歌行 賈至 
國之重鎮惟幽都，東威九夷制北胡。五軍精卒三十萬，百戰百勝擒單于。前臨滹沲後沮水，崇山沃野亙千里。昔時燕王重賢士，黃金築臺從隗始。倏忽興王定薊丘，漢家又以封王侯。蕭條魏晉爲橫流，鮮卑竊據朝五州。我唐區夏餘十紀，軍容武備赫萬祀。彤弓黃鉞授元帥，墾耕大漠爲內地。季秋膠折邊草腓，治兵羽獵因出師。千營萬隊連旌旗，望之如火忽雷馳。匈奴懾竄窮髮北，大荒萬里無塵飛。隋家昔爲天下宰，窮兵黷武征遼海。南風不競多死聲，鼓臥旗折黃雲橫。六軍將士皆死盡，戰馬空鞍歸故營。時遷道革天下平，白環入貢滄海清。自有農夫已高枕，無勞校尉重橫行。
相和歌辭 燕歌行 陶翰 
請君留楚調，聽我吟燕歌。家在遼水頭，邊風意氣多。出身爲漢將，正值戎未和。雪中凌天山，冰上渡交河。大小百餘戰，封侯竟蹉跎。歸來霸陵下，故舊無相過。雄劒委塵匣，空門唯雀羅。玉篸還趙女，寶瑟付齊娥。
相和歌辭 從軍行二首 一 虞世南  黄河
塗山烽候驚，弭節度龍城。冀馬樓蘭將，燕犀上谷兵。劒寒花不落，弓曉月逾明。凜凜嚴霜節，冰壯黃河絕。蔽日卷征蓬，浮天散飛雪。全兵值月滿，精騎乘膠折。結髮早驅馳，辛苦事旌麾。馬凍重關冷，輪摧九折危。獨有西山將，年年屬數奇。
相和歌辭 從軍行二首 二 虞世南 
爟火發金微，連營出武威。孤城寒雲起，絕陣虜塵飛。俠客吸龍劒，惡少縵胡衣。朝摩骨都壘，夜解谷蠡圍。蕭關遠無極，蒲海廣難依。沙磴離旌斷，晴川候馬歸。交河梁已畢，燕山斾欲飛。方知萬里相，侯服有光輝。
相和歌辭 從軍行 駱賓王 
平生一顧念，意氣溢三軍。野日分戈影，天星合劒文。弓弦抱漢月，馬足踐胡塵。不求生入塞，唯當死報君。
相和歌辭 從軍行 劉希夷  黄河
秋來風瑟瑟，羣馬胡行疾。嚴城晝不開，伏兵暗相失。天子廟堂拜，將軍玉門出。紛紛伊洛間，戎馬數千匹。軍門壓黃河，兵氣衝白日。平生懷伏劒，忼慨既投筆。南登漢月孤，北走燕雲密。近取韓彭計，早知孫吳術。丈夫清萬里，誰能埽一室。
相和歌辭 從軍行 喬知之 
南庭結白露，北風埽黃葉。此時鴻燕來，驚鳴催思妾。曲房理鍼線，平碪擣文練。鴛綺裁易成，龍鄉信難見。窈窕九重閨，寂寞十年啼。紗窗白雲宿，羅幌月光棲。雲月曉微微，愁思流黃機。玉霜凍珠履，金吹薄羅衣。漢家已得地，君去將何事？宛轉結蠶書，寂寞無雁使。生平荷恩信，本爲容華進。況復落紅顏，蟬聲催綠鬢。
相和歌辭 從軍行 李頎  生活 冬天 唐诗三百首 乐府 边塞 相和歌辞
白日登山望烽火，昏黃飲馬傍交河。行人刁斗風砂暗，公主琵琶幽怨多。野營萬里無城郭，雨雪紛紛連大漠。胡雁哀鳴夜夜飛，胡兒眼淚雙雙落。聞道玉門猶被遮，應將性命逐輕車。年年戰骨埋荒外，空見蒲萄入漢家。
相和歌辭 從軍行三首 一 李約 
看圖閑教陣，畫地靜論邊。烏壘天西戍，鷹姿塞上川。路長須算日，書遠每題年。無復生還望，飜思未別前。
相和歌辭 從軍行三首 二 李約 
柵高三面鬬，箭盡舉烽頻。營柳和煙暮，關榆帶雪春。邊城多老將，磧路少歸人。點盡三河卒，年年添塞塵。
相和歌辭 從軍行三首 三 李約 
候火起雕城，塵砂擁戰聲。遊軍藏漢幟，降騎說蕃情。霜降滮池淺，秋深太白明。嫖姚方虎視，不覺請添兵。
相和歌辭 從軍行 戎昱 
昔從李都尉，雙鞬照馬蹄。擒生黑山北，殺敵黃雲西。太白沈虜地，邊草復萋萋。歸來邯鄲市，百尺青樓梯。感激然諾重，平生膽力齊。芳筵暮歌發，豔粉輕鬟低。半醉秋風起，鐵騎門前嘶。遠戍報烽火，孤城嚴鼓鼙。揮鞭望塵去，少婦莫含啼。
相和歌辭 從軍行 厲玄 
邊草早不春，劒花增濘塵。廣場收驥尾，清瀚怯龍鱗。帆色已歸越，松聲厭避秦。幾時逢范蠡，處處是通津。
相和歌辭 從軍行二首 一 李白  战争 乐府 建功立业
從軍玉門道，逐虜金微山。笛奏梅花曲，刀開明月環。鼓聲鳴海上，兵氣擁雲間。願斬單于首，長驅靜鐵關。
相和歌辭 從軍行二首 二 李白  战争 边塞 相和歌辞
百戰沙場碎鐵衣，城南已合數重圍。突營射殺呼延將，獨領殘兵千騎歸。
相和歌辭 從軍行 王維  战争 豪迈 边塞
吹角動行人，喧喧行人起。笳鳴馬嘶亂，爭渡金河水。日暮沙漠垂，戰聲煙塵裏。盡繫名王頸，歸來報天子。
相和歌辭 從軍行 王昌齡 
向夕臨大荒，朔風軫歸慮。平沙萬里餘，飛鳥宿何處？虜騎獵長原，翩翩傍河去。邊聲搖白草，海氣生黃霧。百戰苦風塵，十年履霜露。雖投定遠筆，未坐將軍樹。早知行路難，悔不理章句。
相和歌辭 從軍行 二 王昌齡 
烽火城西百尺樓，黃昏獨上海風秋。更吹橫笛關山月，誰解金閨萬里愁。
相和歌辭 從軍行 三 王昌齡 
琵琶起舞換新聲，總是關山舊別情。撩亂邊愁彈不盡，高高秋月下長城。
相和歌辭 從軍行 四 王昌齡  战争 山水 一年级下册 边塞 高中古诗 壮志
青海長雲暗雪山，孤城遙望雁門關。黃沙百戰穿金甲，不破樓蘭終不還。
相和歌辭 從軍行 盧綸 
二十在邊城，軍中得勇名。卷旗收敗馬，斷磧擁殘兵。覆陣烏鳶起，燒山草木明。塞閑思遠獵，師老厭分營。雪嶺無人跡，冰河足雁聲。李陵甘此沒，惆悵漢公卿。
相和歌辭 從軍行六首 一 劉長卿 
迴看虜騎合，城下漢兵稀。白刃兩相向，黃雲愁不飛。手中無尺鐵，徒欲突重圍。
相和歌辭 從軍行六首 二 劉長卿 
落日更蕭條，北方動枯草。將軍追虜騎，夜失陰山道。戰敗仍樹勳，韓彭但空老。
相和歌辭 從軍行六首 三 劉長卿 
草枯秋塞上，望見漁陽郭。胡馬嘶一聲，漢兵淚雙落。誰爲吮癰者，此事令人薄。
相和歌辭 從軍行六首 四 劉長卿 
目極雁門道，青青邊草春。一身事征戰，匹馬同辛勤。末路成白首，功歸天下人。
相和歌辭 從軍行六首 五 劉長卿 
倚劒白日暮，望鄉登戍樓。北風吹羌笛，此夜關山愁。迴首不無意，滹河空自流。
相和歌辭 從軍行六首 六 劉長卿 
黃沙一萬里，白首無人憐。報國劒已折，歸鄉身幸全。單于古臺下，邊色寒蒼然。
相和歌辭 從軍行 杜頠 
秋草馬蹄輕，角弓持弦急。去爲龍城候，正值胡兵襲。軍氣橫大荒，戰酣日將入。長風金鼓動，白霧鐵衣溼。四起愁邊聲，南轅時佇立。斷蓬孤自轉，寒雁飛相及。萬里雲沙漲，路平冰霰澀。夜聞漢使歸，獨向刀環泣。
相和歌辭 從軍行 一 僧皎然 
候騎出紛紛，元戎霍冠軍。漢鞞秋聒地，羌火晝燒雲。萬里戍城合，三邊羽檄分。烏孫驅未盡，肯顧遼陽勳。
相和歌辭 從軍行 二 僧皎然 
漢斾拂丹霄，漢軍新破遼。紅塵驅鹵簿，白羽擁嫖姚。戰苦軍猶樂，功高將不驕。至今丁令塞，朔吹空蕭蕭。
相和歌辭 從軍行 三 僧皎然 
百萬逐呼韓，頻年不解鞍。兵屯絕漠暗，馬飲濁河乾。破虜功未錄，勞師力已殫。須防肘腋下，飛禍出無端。
相和歌辭 從軍行 四 僧皎然 
飛將下天來，奇謀閫外裁。水心龍劒動，地肺雁山開。望氣燕師銳，當鋒虜陣摧。從今射鵰騎，不敢過雲堆。
相和歌辭 從軍行 五 僧皎然 
黃紙君王詔，青泥校尉書。誓師張虎落，選將擐犀渠。霧暗津浦失，天寒塞柳疎。橫行十萬騎，欲埽虜塵餘。
相和歌辭 從軍行 王建 
漢軍逐單于，日沒處河曲。浮雲道傍起，行子車下宿。槍城圍鼓角，氊帳依山谷。馬上懸壺漿，刀頭分頓肉。來時高堂上，父母親結束。回首不見家，風吹破衣服。金創生肢節，相與拔箭鏃。聞道西涼州，家家婦人哭。
相和歌辭 從軍行 張祜 
少年金紫就光輝，直指邊城虎翼飛。一卷旌收千騎虜，萬全身出百重圍。黃雲斷塞尋鷹去，白草連天射雁歸。白首漢廷刀筆吏，丈夫功業本相依。
相和歌辭 從軍行五首 一 令狐楚 
荒雞隔水啼，汗馬逐風嘶。終日隨征斾，何時罷鼓鼙。
相和歌辭 從軍行五首 二 令狐楚 
孤心眠夜雪，滿眼是秋沙。萬里猶防塞，三年不見家。
相和歌辭 從軍行五首 三 令狐楚 
却望冰河闊，前登雪嶺高。征人幾多在，又擬戰臨洮。
相和歌辭 從軍行五首 四 令狐楚 
胡風千里驚，漢月五更明。縱有還家夢，猶聞出塞聲。
相和歌辭 從軍行五首 五 令狐楚 
暮雪連青海，陰雲覆白山。可憐班定遠，出入玉門關。
相和歌辭 從軍行三首 一 王涯 
旌甲從軍久，風雲識陣難。今朝韓信計，日下斬成安。
相和歌辭 從軍行三首 二 王涯 
燕頷多奇相，狼頭敢犯邊。寄言班定遠，正是立功年。
相和歌辭 從軍行三首 三 王涯 
旄頭夜落捷書飛，來奏金門著賜衣。白馬將軍頻破敵，黃龍戍卒幾時歸。
相和歌辭 從軍有苦樂行 李益 
勞者且勿歌，我欲送君觴。從軍有苦樂，此曲樂未央。僕本居隴上，隴水斷人腸。東過秦宮路，宮路入咸陽。時逢漢帝出，諫獵至長楊。詎馳游俠窟，非結少年場。一旦承嘉惠，輕命重恩光。秉筆參帷帟，從軍至朔方。邊地多陰風，草木自淒涼。斷絕海雲去，出沒胡沙長。參差引雁翼，隱轔騰軍裝。劒文夜如水，馬汗凍成霜。俠氣五都少，矜功六郡良。山河起目前，睚眦死路傍。北逐驅獯虜，西臨復舊疆。昔還賦餘資，今出乃贏糧。一矢弢夏服，我弓不再張。寄言丈夫雄，苦樂身自當。
相和歌辭 苦戰遠征人 鮑溶 
征人歌古曲，攜手上河梁。李陵死別處，杳杳玄冥鄉。憶昔從此路，連年征鬼方。久行迷漢曆，三洗氊衣裳。百戰身且在，微功信難忘。遠承雲臺議，非勢孰敢當。落日弔李廣，白身過河陽。閑弓失月影，勞劒無龍光。去日始束髮，今來髮成霜。虛名乃閑事，生見父母鄉。掩抑大風歌，裴回少年場。誠哉古人言，鳥盡良弓藏。
相和歌辭 苦哉行五首 一 戎昱 
彼鼠侵我廚，縱貍授梁肉。鼠雖爲君却，貍食自須足。冀雪大國恥，飜是大國辱。羶腥逼綺羅，甎瓦雜珠玉。登樓非騁望，目笑是心哭。何意天樂中，至今奏胡曲。
相和歌辭 苦哉行五首 二 戎昱 
官軍收洛陽，家住洛陽里。夫壻與兄弟，目前見傷死。吞聲不許哭，還譴衣羅綺。上馬隨匈奴，數秋黃塵裏。生爲名家女，死作塞垣鬼。鄉國無還期，天津哭流水。
相和歌辭 苦哉行五首 三 戎昱 
登樓望天衢，目極淚盈睫。彊笑無笑容，須妝舊花靨。昔年買奴僕，奴僕來碎葉。豈意未死間，自爲匈奴妾。一生忽至此，萬事痛苦業。得出塞垣飛，不如彼蜂蝶。
相和歌辭 苦哉行五首 四 戎昱 
妾家青河邊，七葉承貂蟬。身爲最小女，偏得渾家憐。親戚不相識，幽閨十五年。有時最遠出，祗到中門前。前年狂胡來，懼死飜生全。今秋官軍至，豈意遭戈鋋。匈奴爲先鋒，長鼻黃髮拳。彎弓獵生人，百步牛羊羶。脫身落虎口，不及歸黃泉。苦哉難重陳，暗哭蒼蒼天。
相和歌辭 苦哉行五首 五 戎昱 
可汗奉親詔，今月歸燕山。忽如亂刀劒，[攪]妾心腸間。出戶望北荒，迢迢玉門關。生人爲死別，有去無時還。漢月割妾心，胡風凋妾顏。去去斷絕魂，叫天天不聞。
相和歌辭 鞠歌行 李白  仕途 相和歌辞 感伤 乐府
玉不自言如桃李，魚目笑之卞和恥。楚國青蠅何太多？連城白璧遭讒毀。荆山長號泣血人，忠臣死爲刖足鬼。聽曲知甯戚，[夷]吾因小妻。秦穆五羊皮，買死百里奚。洗拂青雲上，當時賤如泥。朝歌鼓刀叟，虎變蟠溪中。一舉釣六合，逐荒營丘東。平生渭水曲，誰識此老翁。奈何今之人，雙目送征鴻。
相和歌辭 前苦寒行二首 一 杜甫 
漢時長安雪一丈，牛馬毛寒縮如蝟。楚江巫峽冰入懷，虎豹哀號又堪記。秦城老翁荆揚客，慣習炎蒸歲絺綌。玄冥祝融氣或交，手持白羽未敢釋。
相和歌辭 前苦寒行二首 二 杜甫 
去年白帝雪在山，今年白帝雪在地。凍埋蛟龍南浦縮，寒刮肌膚北風利。楚人四時皆麻衣，楚天萬里無晶輝。三足之烏足恐斷，羲和送將安所歸。
相和歌辭 後苦寒行二首 一 杜甫 
南紀巫廬瘴不絕，太古以來無尺雪。蠻夷長老怨苦寒，崐崘天關凍應折。
相和歌辭 後苦寒行二首 二 杜甫 
晚來江門失大木，猛風中夜吹白屋。天兵斷斬青海戎，殺氣南行動坤軸，不爾苦寒何太酷？巴東之峽生凌凘，彼蒼迴軒人得知。
相和歌辭 苦寒行 劉駕 
嚴寒動八荒，莿莿無休時。陽烏不自暖，雪壓扶桑枝。歲暮寒益壯，青春安得歸。朔雁到南海，越禽何處飛？誰言貧士歎，不爲身無衣。
相和歌辭  苦寒行 僧貫休  黄河
北風北風，職何嚴毒。摧壯士心，縮金烏足。凍雲囂囂礙雪，一片下不得。聲繞枯桑，根在沙塞。黃河徹底，頑直到海。一氣搏束，萬物無態。唯有吾庭前杉松樹枝，枝枝健在。
相和歌辭  苦寒行 僧齊己  忧国忧民 哲理 冬天
冰峰撐空寒矗矗，雪凝水凍埋海陸。殺物之性，傷人之慾。既不能斷絕蒺藜荆棘之根株，又不能展鳳皇麒麟之拳跼。如此則何如爲和煦，爲膏雨。自然天下之榮枯，融融於萬戶。
相和歌辭  北上行 李白  黄河 愁苦 战争 人民 同情
北上何所苦，北上緣太行。磴道盤且峻，巉巖凌穹蒼。馬足蹶側石，車輪摧高岡。沙塵接幽州，烽火連朔方。殺氣毒劒戟，嚴風裂衣裳。奔鯨夾黃河，鑿齒屯洛陽。前行無歸日，返顧思舊鄉。慘戚冰雪裏，悲號絕中腸。尺布不掩體，皮膚劇枯桑。汲水澗谷阻，采薪隴坂長。猛虎又掉尾，磨牙皓秋霜。草木不可湌，飢飲零露漿。歎此北上苦，停驂爲之傷。何日王道平？開顏覩天光。
相和歌辭  豫章行 李白  相和歌辞 战争 乐府 同情
胡風吹代馬，北擁魯陽關。吳兵照海雪，西討何時還？半渡上遼津，黃雲慘無顏。老母與子別，呼天野草間。白馬繞旌旗，悲鳴相追攀。白楊秋月苦，早落豫章山。本爲休明人，斬虜素不閑。豈惜戰鬬死，爲君埽兇頑。精感石沒羽，豈忘憚險艱。樓船若鯨飛，波蕩落星灣。此曲不可奏，三軍鬢成斑。
相和歌辭  董逃行 元稹 
董逃董逃董卓逃，揩鏗戈甲聲勞嘈。剜剜深臍脂燄燄，人皆數歎曰。爾獨不憶年年取我身上膏，膏銷骨盡煙火死。長安城中賊毛起，城門四走公卿士。走勸劉虞作天子，劉虞不敢作天子。曹瞞纂亂從此始，董逃董逃人莫喜。勝負飜環相枕倚，縫綴難成裁破易。何況曲針不能伸巧指，欲學裁縫須準擬。
相和歌辭  董逃行 張籍 
洛陽城頭火曈曈，亂兵燒我天子宮。宮城南面有深山，盡將老幼藏其間。重巖爲屋橡爲食，丁男夜行候消息。聞道官軍猶掠人，舊里如今歸未得。董逃行，漢家幾時重太平。
相和歌辭  相逢行 崔顥 
妾年初二八，家住洛橋頭。玉戶臨馳道，朱門近御溝。使君何假問，夫壻大長秋。女弟新承寵，諸兄近拜侯。春生百子殿，花發五城樓。出入千門裏，年年樂未休。
相和歌辭 相逢行二首 一 李白  遗憾 相和歌辞 理想 乐府 积极
朝騎五花馬，謁帝出銀臺。秀色誰家子，雲車珠箔開。金鞭遙指點，玉勒近遲回。夾轂相借問，疑從天上來。憐腸愁欲斷，斜日復相催。下車何輕盈，飄然似落梅。邀入青綺門，當歌共銜杯。銜杯映歌扇，似月雲中見。相見不相親，不如不相見。相見情已深，未語可知心。胡爲守空閨，孤眠愁錦衾。錦衾與羅幃，纏緜會有時。春風正澹蕩，暮雨來何遲？願因三青鳥，更報長相思。光景不待人，須臾髮成絲。當年失行樂，老去徒傷悲。持此道密意，無令曠佳期。
相和歌辭 相逢行二首 二 李白 
相逢紅塵內，高揖黃金鞭。萬戶垂楊裏，君家阿那邊。
相和歌辭 相逢行 韋應物 
二十登漢朝，英聲邁今古。適從東方來，又欲謁明主。猶酣新豐酒，尚帶霸陵雨。邂逅兩相逢，別來間寒暑。寧知白日晚，暫向花間語。忽聞長樂鐘，走馬東西去。
相和歌辭 三婦豔詩 董思恭 
大婦裁紈素，中婦弄明璫。小婦多姿態，登樓紅粉妝。丈人且安坐，初日漸流光。
相和歌辭 中婦織流黃 虞世南 
寒閨織素錦，含怨斂雙蛾。綜新交縷澀，經脆斷絲多。衣香逐舉袖，釧動應鳴梭。還恐裁縫罷，無信達交河。
相和歌辭 難忘曲 李賀 
夾道開洞門，弱楊低畫戟。簾影竹葉起，簫聲吹日色。蠭語繞妝鏡，拂蛾學春碧。亂繫丁香梢，滿闌花向夕。
相和歌辭 塘上行 李賀 
藕花涼露溼，花缺藕根澀。飛下雌鴛鴦，塘水聲溢溢。
相和歌辭 苦辛行 戎昱 
且莫奏短歌，聽余苦辛詞。如今刀筆士，不及屠酤兒。少年無事學詩賦，豈意文章復相誤。東西南北少知音，終年竟歲悲行路。仰面訴天天不聞，低頭告地地不言。天地生我尚如此，陌上他人何足論。誰謂西江深，涉之固無憂。誰謂南山高，可以登之遊。險巇惟有世間路，一嚮令人堪白頭。貴人立意不可測，等閑桃李成荆棘。風塵之士深可親，心如雞犬能依人。悲來卻憶漢天子，不棄相如家舊貧。飲酒酒能散羇愁，誰家有酒判一醉，萬事從他江水流。
相和歌辭 秋胡行 高適 
妾本邯鄲未嫁時，容華倚翠人未知。一朝結髮從君子，將妾迢迢東路陲。時逢大道無難阻，君方遊宦從陳汝。蕙樓獨臥頻度春，彩落辭君幾徂暑。三月垂楊蠶未眠，攜籠結侶南陌邊。道逢行子不相識，贈妾黃金買少年。妾家夫壻輕離久，寸心誓與長相守。願言行路莫多情，送妾貞心在人口。日暮蠶飢相命歸，攜籠端飾來庭闈。勞心苦力終無恨，所冀君恩那可依。聞說行人已歸止，乃是向來贈金子。相看顏色不復言，相顧懷慙有何已。從來自隱無疑背，直爲君情也相會。如何咫尺仍有情，況復迢迢千里外。此時顧恩不顧身，念君此日赴河津。莫道向來不得意，故欲留規誡後人。
相和歌辭 善哉行 僧貫休  怀人 女子 写鸟 鸟
有美一人兮婉如清揚，識曲別音兮令姿煌煌。繡袂捧琴兮登君子堂，如彼萱草兮使我憂忘。欲贈之以紫玉尺，白銀璫，久不見之兮湘水茫茫。
相和歌辭 善哉行 僧齊己 
大鵬刷翮謝溟渤，青雲萬層高突出。下視秋濤空渺瀰，舊處魚龍皆細物。人生在世何容易，眼濁心昏信生死。願除嗜慾待身輕，攜手同尋列仙事。
相和歌辭 來日大難 李白 
來日一身，攜糧負薪。道長食盡，苦口焦脣。今日醉飽，樂過千春。仙人相存，誘我遠學。海陵三山，陸憩五嶽。乘龍上三天，飛目瞻兩角。授以神藥，金丹滿握。蟪蛄蒙恩，深媿短促。思填東海，彊銜一木。道重天地，軒師廣成。蟬翼九五，以求長生。下士大笑，如蒼蠅聲。
相和歌辭 當來日大難 元稹 
當來日大難行，前有坂，後有坑，大梁側，小梁傾，兩軸相絞，兩輪相撐，大牛豎，小牛橫，烏啄牛背，足跌力獰。當來日大難行，太行雖險，險可使平。輪軸自撓，牽制不停。泥潦漸久，荆棘旋生。行必不得，不如不行。
相和歌辭 隴西行 王維  战争 边塞
十里一走馬，五里一揚鞭。都護軍書至，匈奴圍酒泉。關山正飛雪，烽戍斷無煙。
相和歌辭 隴西行 耿[湋] 
雪下陽關路，人稀隴戍頭。封狐猶未翦，邊將豈無羞。白草三冬色，黃雲萬里愁。因思李都尉，畢竟不封侯。
相和歌辭 隴西行 長孫佐輔 
陰雲凝朔氣，隴上正飛雪。四月草不生，北風勁如切。朝來羽書急，夜救長城窟。道隘行不前，相呼抱鞍歇。人寒指欲墮，馬凍蹄亦裂。射雁旋充飢，斧冰還止渴。寧辭解圍鬬，但恐乘疲沒。早晚邊候空，歸來養羸卒。
相和歌辭 東門行 柳宗元 
漢家三十六將軍，東方雷動橫陣雲。雞鳴函谷客如霧，貌同心異不可數。赤丸夜語飛電光，徼巡司隸眠如羊。當街一叱百吏走，馮敬胷中函匕首。兇徒側耳潛愜心，悍臣破膽皆杜口。魏王臥內藏兵符，子西掩袂真無辜。羌胡轂下一朝起，敵國舟中非所擬。安陵誰辨削礪功，韓國詎明深井里。絕咽斷骨那下補，萬金寵贈不如土。
相和歌辭 飲馬長城窟行 太宗皇帝  战争 生活 冬天 爱国 边塞
塞外悲風切，交河冰已結。瀚海百重波，陰山千里雪。迥戍危烽火，層巒引高節。悠悠卷斾旌，飲馬出長城。寒沙連騎迹，朔吹斷邊聲。胡塵清玉塞，羌笛韻金鉦。絕寞干戈戢，車徒振原隰。都尉反龍堆，將軍旋馬邑。揚麾氛霧靜，紀石功名立。荒裔一戎衣，雲臺凱歌入。
相和歌辭 飲馬長城窟行 虞世南 
馳馬渡河干，流深馬渡難。前逢錦車使，都護在樓蘭。輕騎猶銜勒，疑兵尚解鞍。溫池下絕澗，棧道接危巒。拓地勳未賞，亡城律詎寬。有月關猶暗，經春隴尚寒。雲昏無復影，冰合不聞湍。懷君不可遇，聊持報一餐。
相和歌辭 飲馬長城窟行 袁朗 
朔風動秋草，清蹕長安道。長城連不窮，所以隔華戎。規模惟聖作，荷負曉成功。鳥庭已向內，龍荒更鑿空。玉關塵卷靜，金微路已通。湯征隨北怨，舜詠起南風。畫野功初立，綏邊事云集。朝服踐狼居，凱歌旋馬邑。山響傳鳳吹，霜華藻瓊鈒。屬國擁節歸，單于款關入。日落寒雲起，驚沙被原隰。零落葉已寒，河流清且急。四時徭役盡，千載干戈戢。太平今若斯，汗馬竟無施。惟當事筆研，歸去草封禪。
相和歌辭 飲馬長城窟行 王翰 
長安少年無遠圖，一生惟羨執金吾。騏驎前殿拜天子，走馬爲君西擊胡。胡沙獵獵吹人面，漢虜相逢不相見。遙聞鼙鼓動地來，傳道單于夜猶戰。此時顧恩寧顧身，爲君一行摧萬人。壯士揮戈回白日，單于濺血染朱輪。回來飲馬長城窟，長安道傍多白骨。問之耆老何代人，云是秦王築城卒。黃昏塞北無人煙，鬼哭啾啾聲沸天。無罪見誅功不賞，孤魂流落此城邊。當昔秦王按劒起，諸侯膝行不敢視。富國彊兵二十年，築怨興徭九千里。秦王築城何太愚，天實亡秦非北胡。一朝禍起蕭牆內，渭水咸陽不復都。
相和歌辭 飲馬長城窟行 王建 
長城窟，長城窟邊多馬骨。古來此地無井泉，賴得秦家築城卒。征人飲馬愁不回，長城變作望鄉堆。蹄跡未乾人去近，續後馬來泥汙盡。枕弓睡著待水生，不見陰山在前陣。馬蹄足脫裝馬頭，健兒戰死誰封侯。
相和歌辭 飲馬長城窟行 僧子蘭 
游客長城下，飲馬長城窟。馬嘶聞水腥，爲浸征人骨。豈不是流泉，終不成潺湲。洗盡骨上土，不洗骨中冤。骨若比流水，四海有還魂。空流嗚咽聲，聲中疑是言。
相和歌辭 上留田 李白  相和歌辞 乐府 讽刺
行至上留田，孤墳何崢嶸。積此萬古恨，春草不復生。悲風四邊來，腸斷白楊聲。借問誰家地，埋沒蒿里塋。古老向余言，言是上留田。蓬科馬鬣今已平，昔之弟死兄不葬。他人於此舉銘旌，一鳥死，百鳥鳴，一獸死，百獸驚。桓山之禽別離苦，欲去迴翔不能征。田氏倉卒骨肉分，青天白日摧紫荆。交柯之木本同形，東枝顦顇西枝榮。無心之物尚如此，參商胡乃尋天兵。孤竹延陵，讓國揚名。高風緬邈，頹波激清。尺布之謠，塞耳不能聽。
相和歌辭 上留田 僧貫休 
父不父，兄不兄，上留田，蝥賊生。徒陟岡，淚崢嶸，我欲使諸凡鳥雀，盡變爲鶺鴒。我欲使諸凡草木，盡變爲田荆。鄰人歌，鄰人歌，古風清，清風生。
相和歌辭 安樂宮 李賀 
深井桐烏起，尚復牽清水。未盥邵陵王，瓶中弄長翠。新城安樂宮，宮如鳳皇翅。歌迴蠟版鳴，大綰提壺使。綠繁悲水曲，茱萸別秋子。
相和歌辭 放歌行 王昌齡 
南渡洛陽津，西望十二樓。明堂坐天子，月朔朝諸侯。清樂動千門，皇風被九州。慶雲從東來，泱漭抱日流。升平貴論道，文墨將何求。有詔徵草澤，微臣獻謀猷。冠冕如星羅，拜揖曹與周。望塵非吾事，入賦且遲留。幸蒙國士識，因脫負薪裘。今者放歌行，以慰梁父愁。但營數斗祿，奉養毋豐羞。若得金膏遂，飛雲亦可儔。
相和歌辭 野田黃雀行 李白  乐府 规劝 写鸟 相和歌辞 鸟
遊莫逐炎洲翠，棲莫近吳宮燕。吳宮火起焚爾窠，炎洲逐翠遭網羅。
相和歌辭 野田黃雀行 儲光羲 
嘖嘖野田雀，不知軀體微。閑穿深蒿裏，爭食復爭飛。窮老一頹舍，棗多桑樹稀。無棗猶可食，無桑何以衣。蕭條空倉暮，相引時來歸。邪路豈不捷，渚田豈不肥。水長路且壞，惻惻與心違。
相和歌辭 野田黃雀行 僧貫休 
高樹風多，吹爾巢落。深蒿葉暖，宜爾依薄。莫近鴞類，珠網亦惡。飲野田之清水，食野田之黃粟。深花中睡，𡋯土裏浴。如此即全勝啄太倉之穀，而更穿人屋。
相和歌辭 野田黃雀行 僧齊己 
雙雙野田雀，上下同飲啄。暖去棲蓬蒿，寒歸傍籬落。殷勤避羅網，乍可遇鵰鶚。鵰鶚雖不仁，分明在寥廓。
相和歌辭 雁門太守行 李賀  战争 初中古诗 乐府 九年级下册(课外) 边塞 拟古
黑雲壓城城欲摧，甲光向月金鱗開。角聲滿天秋色裏，塞上燕支凝夜紫。半卷紅旗臨易水，霜重鼓寒聲不起。報君黃金臺上意，提攜玉龍爲君死。
相和歌辭 雁門太守行 張祜 
城頭月沒霜如水，趚趚蹋沙人似鬼。燈前拭淚試香裘，長引一聲殘漏子。駝囊瀉酒酒一杯，前頭啑血心不回。寄語年少妻莫哀，魚金虎竹天上來，雁門山邊骨成灰。
相和歌辭 雁門太守行 莊南傑 
旌旗閃閃搖天末，長笛橫吹虜塵闊。跨下嘶風白練獰，腰間切玉青蛇活。擊革摐金燧牛尾，犬羊兵敗如山死。九泉寂寞葬秋蟲，溼雲荒草啼秋思。
相和歌辭 飛來雙白鶴 虞世南 
飛來雙白鶴，奮翼遠凌煙。雙棲集紫蓋，一舉背青田。颺影過伊洛，流聲入管弦。鳴羣倒景外，刷羽閬風前。映海疑浮雪，拂澗瀉飛泉。燕雀寧知去，蜉蝣不識還。何言別儔侶，從此間山川。顧步已相失，裴回反自憐。危心猶警露，哀響詎聞天。無因振六翮，輕舉復隨仙。
相和歌辭 門有車馬客行 虞世南 
財雄重交結，戚里擅豪華。曲臺臨上路，高門抵狹斜。赭汗千金馬，繡轂五香車。白鶴隨飛蓋，朱鷺入鳴笳。夏蓮開劒水，春桃發露花。輕裙染回雪，浮蟻泛流霞。高談辨飛兔，摛藻握靈蛇。逢恩借羽翼，失路委泥沙。曖曖風煙晚，路長歸騎遠。日斜青瑣第，塵飛金谷苑。危弦促柱奏巴渝，遺簪墮珥解羅襦。如何守直道，飜使谷名愚。
相和歌辭 門有車馬客行 李白  无奈 乐府 归乡 愤慨 相和歌辞
門有車馬客，金鞍曜朱輪。謂從丹霄落，乃是故鄉親。呼兒埽中堂，坐客論悲辛。對酒兩不飲，停觴淚盈巾。歎我萬里遊，飄颻三十春。空談霸王略，紫綬不挂身。雄劒藏玉匣，陰符生素塵。廓落無所合，流離湘水濱。借問宗黨間，多爲泉下人。生苦百戰役，死託萬鬼鄰。北風揚胡沙，埋翳周與秦。大運且如此，蒼穹寧匪仁。惻愴竟何道？存亡任大鈞。
相和歌辭 蜀道難 張文琮 
梁山鎮地險，積石阻雲端。深谷下寥廓，層巖上鬱盤。飛梁架絕嶺，棧道接危巒。攬轡獨長息，方知斯路難。
相和歌辭 蜀道難 李白  唐诗三百首 山水 抒情 乐府 相和歌辞
噫吁嚱！危乎高哉！蜀道之難難於上青天！蠶叢及魚鳧，開國何茫然。爾來四萬八千歲，乃與秦塞通人煙。西當太白有鳥道，可以橫絕峨眉巔。地崩山摧壯士死，然後天梯石棧方鉤連。上有六龍迴日之高標，下有衝波逆折之迴川。黃鶴之飛尚不得，猨猱欲度愁攀緣。青泥何盤盤，百步九折縈巖巒。捫參歷井仰脅息，以手撫膺坐長歎。問君西遊何時還？畏途巉巖不可攀。但見悲鳥號枯木，雄飛呼雌繞林間。又聞子規啼夜月，愁空山，蜀道之難難於上青天！使人聽此彫朱顏。連峰去天不盈尺，枯松倒挂倚絕壁。飛湍瀑流相喧豗，砅崖轉石萬壑雷。其嶮也若此，嗟爾遠道之人胡爲乎來哉？劒閣崢嶸而崔嵬，一夫當關，萬夫莫開。所守或匪親，化爲狼與豺。朝避猛虎，夕避長蛇。磨牙吮血，殺人如麻。錦城雖云樂，不如早還家。蜀道之難難於上青天，側身西望長咨嗟。
相和歌辭 櫂歌行 駱賓王 
寫月圖黃罷，凌波拾翠通。鏡花搖芰日，衣麝入荷風。葉密舟難蕩，蓮疎浦易空。鳳媒羞自託，鴛翼恨難窮。秋帳燈花翠，倡樓粉色紅。相思無別曲，幷在櫂歌中。
相和歌辭 櫂歌行 徐堅  洞庭湖
櫂女飾銀鉤，新妝下翠樓。霜絲青桂檝，蘭栧紫霞舟。水落金陵曙，風起洞庭秋。扣船過曲浦，飛帆越回流。影入桃花浪，香飄杜若洲。洲長殊未返，蕭散雲霞晚。日下大江平，煙生歸岸遠。岸遠聞潮波，爭途遊戲多。因聲趙津女，來聽采菱歌。
相和歌辭 胡無人行 徐彥伯 
十月繁霜下，征人遠鑿空。雲搖錦更節，海照角端弓。暗磧埋砂樹，衝飆卷塞蓬。方隨膜拜入，歌舞玉門中。
相和歌辭 胡無人行 聶夷中 
男兒徇大義，立節不沽名。腰間懸陸離，大歌胡無行。不讀戰國書，不覽黃石經。醉臥咸陽樓，夢入受降城。更願生羽翼，飛身入青冥。請攜天子劒，斫下旄頭星。自然胡無人，雖有無戰爭。悠哉典屬國，驅羊老一生。
相和歌辭 胡無人行 李白  战争 豪迈
嚴風吹霜海草彫，筋幹精堅胡馬驕。漢家戰士三十萬，將軍兼領霍嫖姚。流星白羽腰間插，劒花秋蓮光出匣。天兵照雪下玉關，虜箭如沙射金甲。雲龍風虎盡交迴，太白入月敵可摧。敵可摧，旄頭滅，履胡之腸涉胡血。懸胡青天上，埋胡紫[塞]旁。胡無人，漢道昌，陛下之壽三千霜。但歌大風雲飛揚，安得猛士兮守四方。胡無人，漢道昌。
相和歌辭 胡無人行 僧貫休 
霍嫖姚，趙充國，天子將之平朔漠。肉胡之肉，燼胡帳幄。千里萬里，惟留胡之空殼。邊風蕭蕭，榆葉初落。殺氣晝赤，枯骨夜哭。將軍既立殊勳，遂有胡無人曲。我聞之，天子富有四海，德被無垠。
相和歌辭 白頭吟 劉希夷  青春 花 写花 相和歌辞 感伤
洛陽城東桃李花，飛來飛去落誰家。洛陽女兒惜顏色，行逢落花長歎息。今年花落顏色改，明年花開復誰在。已見松柏摧爲薪，更聞桑田變成海。古人無復洛城東，今人還對落花風。年年歲歲花相似，歲歲年年人不同。寄言全盛紅顏子，須憐半死白頭翁。此翁白頭真可憐，伊昔紅顏美少年。公子王孫芳樹下，清歌妙舞落花前。光祿池臺文錦繡，將軍樓閣畫神仙。一朝臥病無人識，三春行樂在誰邊。宛轉蛾眉能幾時，須臾白髮亂如絲。但看舊來歌舞地，惟有黃昏鳥雀悲。
相和歌辭 白頭吟二首 一 李白  抒情 女子 乐府 相和歌辞 失意
錦水東北流，波蕩雙鴛鴦。雄巢漢宮樹，雌弄秦草芳。寧同萬死碎綺翼，不忍雲間兩分張。此時阿嬌正嬌妬，獨坐長門愁日暮。但願君恩顧妾深，豈惜黃金將買賦。相如作賦得黃金，丈夫好新多異心。一朝將聘茂陵女，文君因贈白頭吟。東流不作西歸水，落花辭條歸故林。兔絲固無情，隨風任顛倒。誰使女蘿枝，而來彊縈抱。兩草猶一心，人心不如草。莫卷龍須席，從他生網絲。且留琥珀枕，或有夢來時。覆水再收豈滿杯，棄妾已去難重回。古時得意不相負，祗今惟見青陵臺。
相和歌辭 白頭吟二首 二 李白 
錦水東流碧，波蕩雙鴛鴦。雄巢漢宮樹，雌弄秦草芳。相如去蜀謁武帝，赤車駟馬生輝光。一朝再覽大人作，萬乘忽欲凌雲翔。聞道阿嬌失恩寵，千金買賦要君王。相如不憶貧賤日，官高金多聘私室。茂陵姝子皆見求，文君歡愛徒此畢。淚如雙泉水，行墮紫羅襟。五起雞三唱，清晨白頭吟。長吁不整綠雲鬢，仰訴青天哀怨深。城崩杞梁妻，誰道土無心。東流不作西歸水，落花辭枝羞故林。頭上玉燕釵，是妾嫁時物。贈君表相思，羅袖幸時拂。莫卷龍須席，從他生網絲。且留琥珀枕，還有夢來時。鷫鸘裘在錦屏上，自君一挂無由披。妾有秦樓鏡，照心勝照井。願持照新人，雙對可憐影。覆水却收不滿杯，相如還謝文君回。古來得意不相負，祗今惟有青陵臺。
相和歌辭 白頭吟 張籍 
請君膝上琴，彈我白頭吟。憶昔君前嬌笑語，兩情宛轉如縈素。宮中爲我起高樓，更開華池種芳樹。春天百草秋始衰，棄我不待白頭時。羅襦玉珥色未暗，今朝已道不相宜。揚州青銅作明鏡，暗中持照不見影。人心回互自無窮，眼前好惡那能定。君恩已去若再返，菖蒲花生月長滿。
相和歌辭 反白頭吟 白居易 
炎炎者烈火，營營者小蠅。火不熱真玉，蠅不點清冰。此苟無所受，彼莫能相仍。乃知物性中，各有能不能。古稱怨報死，則人有所懲。懲淫或應可，在道未爲弘。譬如蜩鷃徒，啾啾啅龍鵬。宜當委之去，寥廓高飛騰。豈能泥塵下，區區酬怨憎。胡爲作自苦，吞悲仍撫膺。
相和歌辭 決絕[詞]三首 一 元稹 
乍可爲天上牽牛織女星，不願爲庭前紅槿枝。七月七日一相見，故心終不移。那能朝開暮飛去，一任東西南北吹。分不兩相守，恨不兩相思。對面且如此，背面當何知。春風撩亂伯勞語，此時拋去時。握手苦相問，竟不言後期。君情既決絕，妾意已參差。借如死生別，安得長苦悲。
相和歌辭 決絕[詞]三首 二 元稹 
噫春冰之將泮，何余懷之獨結。有美一人，於焉曠絕。一日不見，比一日於三年，況三年之曠別。水得風兮小而已波，筍在苞兮高不見節。矧桃李之當春，競衆人之攀折。我自顧悠悠而若雲，又安能保君皓皓之如雪。感破鏡之分明，覩淚痕之餘血。幸他人之既不我先，又安能使他人之終不我奪。已焉哉！織女別黃姑，一年一度暫相見，彼此隔河何事無。
相和歌辭 決絕[詞]三首 三 元稹 
夜夜相抱眠，幽懷尚沈結。那堪一年事，長遣一宵說。但感久相思，何暇暫相悅。虹橋薄夜成，龍駕侵晨列。生憎野鵲往遲回，死恨天雞識時節。曙色漸曈曨，華星次明滅。一去又一年，一年何時徹。有此迢遰期，不如生死別。
相和歌辭 梁甫吟 李白  抒情 典故 写人 咏史怀古 先秦至六朝
長嘯梁甫吟，何時見陽春？君不見朝歌屠叟辭棘津，八十西來釣渭濱。寧羞白髮照淥水，逢時吐氣思經綸。廣張三千六百鈞，風雅暗與文王親。大賢虎變愚不測，當年頗似尋常人。君不見高陽酒徒起草中，長揖山東隆準公。入門不拜騁雄辨，兩女輟洗來趨風。東下齊城七十二，指麾楚漢如旋蓬。狂生落拓尚如此，何況壯士當羣雄。我欲攀龍見明主，雷公砰訇震天鼓。帝旁投壺多玉女，三時大笑開電光。倏爍晦冥起風雨，閶闔九門不可通。以額叩關閽者怒，白日不照吾精誠。杞國無事憂天傾，䝟貐磨牙競人肉。騶虞不折生草莖，手接飛猱搏彫虎。側足焦原未言苦，智者可卷愚者豪。世人見我輕鴻毛，力排南山三壯士，齊相殺之費二桃。吳楚弄兵無劇孟，亞夫咍爾爲徒勞。梁父吟，梁父吟，聲正悲。張公兩龍劒，神物合有時。風雲感會起屠釣，大人𡸣屼當安之。
相和歌辭 東武吟 李白  仕途 无奈 相和歌辞 乐府
好古笑流俗，素聞賢達風。方希佐明主，長揖辭成功。白日在高天，回光燭微躬。恭承鳳皇詔，歘起雲蘿中。清切紫霄迥，優游丹禁通。君王賜顏色，聲價凌煙虹。乘輿擁翠蓋，扈從金城東。寶馬麗絕景，錦衣入新豐。倚巖望松雪，對酒鳴絲桐。因學揚子雲，獻賦甘泉宮。天書美片善，清芬播無窮。歸來入咸陽，談笑皆王公。一朝去金馬，飄落成飛蓬。賓友日疎散，玉尊亦已空。才力猶可倚，不慙世上雄。閑作東武吟，曲盡情未終。書此謝知己，吾尋黃綺翁。
相和歌辭 怨詩二首 一 薛奇童 
日晚梧桐落，微寒入禁垣。月懸三雀觀，霜度萬秋門。豔舞矜新寵，愁容泣舊恩。不堪深殿裏，簾外欲黃昏。
相和歌辭 怨詩二首 二 薛奇童 
禁苑春風起，流鶯繞合歡。玉窗通日氣，珠箔卷輕寒。楊葉垂金砌，梨花入井闌。君王好長袖，新作舞衣寬。
相和歌辭 怨詩 張汯 
去年離別雁初歸，今夜裁縫螢已飛。征客近來音信斷，不知何處寄寒衣。
相和歌辭 怨詩 劉元濟 
玉關芳信斷，蘭閨錦字新。愁來好自抑，念切已含嚬。虛牖風驚夢，空牀月厭人。歸期儻可促，勿度柳園春。
相和歌辭 怨詩三首 一 李暇 
羅敷初總髻，蕙芳正嬌小。月落始歸船，春眠恆著曉。
相和歌辭 怨詩三首 二 李暇 
何處期郎遊？小苑花臺間。相憶不可見，且復乘月還。
相和歌辭 怨詩三首 三 李暇 
別來花照路，別後露垂葉。歌舞須及時，如何坐悲妾。
相和歌辭 怨詩二首 一 崔國輔 
樓前桃李疎，池上芙蓉落。織錦猶未成，蟲聲入羅幕。
相和歌辭 怨詩二首 二 崔國輔 
妾有羅衣裳，秦王在時作。爲舞春風多，秋來不堪著。
相和歌辭 怨詩 孟郊 
試妾與君淚，兩處滴池水。看取芙蓉花，今年爲誰死。
相和歌辭 怨詩 劉义 
君莫嫌醜婦，醜婦死守貞。山頭一怪石，長作望夫名。鳥有竝翼飛，獸有比肩行。丈夫不立義，豈如鳥獸情。
相和歌辭 怨詩 鮑溶 
女蘿寄松柏，綠蔓花緜緜。三五定君婚，結髮早移天。肅肅羊雁禮，泠泠琴瑟篇。恭承采蘩祀，敢效同居賢。皎日不留景，良時如逝川。秋心還遺愛，春貌無歸妍。翠袖洗朱粉，碧階對綺錢。新人易如玉，廢瑟難爲弦。寄羨蕣華木，榮名香閣前。豈無搖落苦，貴與根蒂連。希君舊光景，照妾薄暮年。
相和歌辭 怨詩 白居易 
奪寵心那慣，尋思倚殿門。不知移舊愛，何處作新恩。
相和歌辭 怨詩二首 一 姚氏月華 
春水悠悠春水綠，對此思君淚相續。羞將離恨向東風，理盡秦箏不成曲。
相和歌辭 怨詩二首 二 姚氏月華 
與君形影分胡越，玉枕終年對離別。登臺北望煙雨深，回身泣向寥天月。
相和歌辭 怨歌行 虞世南 
紫殿秋風冷，彫甍白日沈。裁紈悽斷曲，織素別離心。掖庭羞改畫，長門不惜金。寵移恩稍薄，情疎恨轉深。香銷翠羽帳，弦斷鳳皇琴。鏡前紅粉歇，階上綠苔侵。誰言掩歌扇，飜作白頭吟。
相和歌辭 怨歌行 李白  抒情 女子 乐府 相和歌辞 失意
十五入漢宮，花顏笑春紅。君王選玉色，侍寢金屏中。薦枕嬌夕月，卷衣戀春風。寧知趙飛燕，奪寵恨無窮。沈憂能傷人，綠鬢成霜蓬。一朝不得意，世事徒爲空。鷫鸘換美酒，舞衣罷雕籠。寒苦不忍言，爲君奏絲桐。腸斷弦亦絕，悲心夜忡忡。
相和歌辭 怨歌行 吳少微 
城南有怨婦，含怨倚蘭叢。自謂二八時，歌舞入漢宮。皇恩弄幸玉堂中，綠陌黃花催夜酒。錦衣羅袂逐春風，建章西宮煥若神。燕趙美女二千人，君王厭德不忘新。況羣豔冶紛來陳，是時別君不再見。三十三春長信殿，長信重門晝掩關。清房曉帳幽且閑，綺窗蟲網氛塵色。文軒鶯對桃李顏，天王貴宮不貯老。浩然淚隕今來還，自憐轉晚暮。試逐佳遊芳草路，小腰麗女奪人奇。金鞍少年曾不顧，歸來誰爲夫。請謝西家婦，莫辭先醉解羅襦。
相和歌辭 明月照高樓 雍陶 
朗月何高高，樓中簾影寒。一婦獨含歎，四坐誰成歡。時節屢已移，遊旅杳不還。滄溟倘未涸，妾淚終不乾。君若無定雲，妾若不動山。雲行出山易，山逐雲去難。願爲邊塞塵，因風委君顏。君顏良洗多，盪妾濁水間。
相和歌辭 長門怨 徐賢妃 
舊愛柏梁臺，新寵昭陽殿。守分辭方輦，含情泣團扇。一朝歌舞榮，夙昔詩書賤。頹恩誠已矣，覆水難重薦。
相和歌辭 長門怨 沈佺期 
月皎風泠泠，長門次掖庭。玉階聞墜葉，羅幌見飛螢。清露凝珠綴，流塵下翠屏。妾心君未察，秋歎劇繁星。
相和歌辭 長門怨 吳少微 
月出映曾城，孤圜上太清。君王春愛歇，枕席涼風生。怨咽不能寢，踟躕步前楹。空階白露色，百草寒蟲鳴。念昔金房裏，猶嫌玉座輕。如何嬌所誤，長夜泣恩情。
相和歌辭 長門怨 張脩之 
長門落景盡，洞房秋月明。玉階草路積，金屋網塵生。妾妬今應改，君恩昔未平。
相和歌辭 長門怨 裴交泰 
自閉長門經幾秋，羅衣溼盡淚還流。一種蛾眉明月夜，南宮歌管北宮愁。
相和歌辭 長門怨 劉皁 
宮殿沈沈月欲分，昭陽更漏不堪聞。珊瑚枕上千行淚，不是思君是恨君。
相和歌辭 長門怨 袁暉 
早知君愛歇，本自無縈妬。誰使恩情深，今來反相誤。愁眠羅帳曉，泣坐金閨暮。獨有夢中魂，猶言意如故。
相和歌辭 長門怨 劉言史 
獨坐爐邊結夜愁，暫時恩去亦難留。手持金箸垂紅淚，亂撥寒灰不舉頭。
相和歌辭 長門怨二首 一 李白 
天回北斗挂西樓，金屋無人螢火流。月光欲到長門殿，別作深宮一段愁。
相和歌辭 長門怨二首 二 李白 
桂殿長愁不記春，黃金四屋起秋塵。夜懸明鏡青天上，獨照長門宮裏人。
相和歌辭 長門怨 李華 
弱體鴛鴦薦，啼妝翡翠衾。鴉鳴秋殿曉，人靜禁門深。每憶椒房寵，那堪永巷陰。日驚羅帶緩，非復舊來心。
相和歌辭 長門怨 岑參 
君王嫌妾妬，閉妾在長門。舞袖垂新寵，愁眉結舊恩。綠錢生履跡，紅粉溼啼痕。羞被桃花笑，看春獨不言。
相和歌辭 長門怨 齊澣 
煢煢孤思逼，寂寂長門夕。妾妬亦非深，君恩那不惜。攜琴就玉階，調悲聲未諧。將心託明月，流影入君懷。
相和歌辭 長門怨 劉長卿 
何事長門閉，珠簾只自垂。月移深殿早，春向後宮遲。蕙草生閑地，梨花發舊枝。芳菲自恩幸，看却被風吹。
相和歌辭 長門怨 僧皎然 
春風日日閉長門，搖蕩春心自夢魂。若遣花開只笑妾，不如桃李正無言。
相和歌辭 長門怨 盧綸 
空宮古廊殿，寒月照斜暉。臥聽未央曲，滿箱歌舞衣。
相和歌辭 長門怨 戴叔倫 
自憶專房寵，曾居第一流。移恩向何處？暫妬不容收。夜久絲管絕，月明宮殿秋。空將舊時意，長望鳳皇樓。
相和歌辭 長門怨 劉駕 
御泉長繞鳳皇樓，只是恩波別處流。閑揲舞衣歸未得，夜來砧杵六宮秋。
相和歌辭 長門怨 一 高蟾 
天上何勞萬古春，君前誰是百年人。魂銷尚媿金爐燼，思起猶慙玉輦塵。煙翠薄情攀不得，星芒浮豔采無因。可憐明鏡來相向，何似恩光朝夕新。
相和歌辭 長門怨 二 高蟾 
天上鳳皇休寄夢，人間鸚鵡舊堪悲。平生心緒無人識，一隻金梭萬丈絲。
相和歌辭 長門怨 張祜 
日映宮牆柳色寒，笙歌遙指碧雲端。珠鉛滴盡無心語，彊把花枝冷笑看。
相和歌辭 長門怨二首 一 鄭谷 
閑把羅衣泣鳳皇，先朝曾教舞霓裳。春來却羨庭花落，得逐晴風出禁牆。
相和歌辭 長門怨二首 二 鄭谷 
流水君恩共不回，杏花爭忍埽成堆。殘春未必多煙雨，淚滴閑階長綠苔。
相和歌辭 長門怨二首 一 劉氏媛 
雨滴梧桐秋夜長，愁心和雨到昭陽。淚痕不學君恩斷，拭却千行更萬行。
相和歌辭 長門怨二首 二 劉氏媛 
學畫蛾眉獨出羣，當時人道便承恩。經年不見君王面，花落黃昏空掩門。
相和歌辭 阿嬌怨 劉禹錫 
望見葳蕤舉翠華，試開金屋埽庭花。須臾宮女傳來信，云幸平陽公主家。
相和歌辭 班倢伃 徐彥伯 
君恩忽斷絕，妾思終未央。巾櫛不可見，枕席空餘香。窗暗網羅白，階秋苔蘚黃。應門寂已閉，流涕向昭陽。
相和歌辭 班倢伃 嚴識玄 
賤妾如桃李，君王若歲時。秋風一已勁，搖落不勝悲。寂寂蒼苔滿，沈沈綠草滋。榮華非此日，指輦競何辭。
相和歌辭 班倢伃三首 一 王維 
玉窗螢影度，金殿人聲絕。秋夜守羅幃，孤燈耿不滅。
相和歌辭 班倢伃三首 二 王維 
宮殿生秋草，君王恩幸疎。那堪聞鳳吹，門外度金輿。
相和歌辭 班倢伃三首 三 王維 
怪來妝閣閉，朝下不相迎。總向春園裏，花間語笑聲。
相和歌辭 倢伃怨 崔湜 
不分君恩斷，新妝視鏡中。容華尚春日，嬌愛已秋風。枕席臨窗曉，幃屏向月空。年年後庭樹，榮落在深宮。
相和歌辭 倢伃怨 崔國輔 
長信宮中草，年年愁處生。故侵珠履跡，不使玉階行。
相和歌辭 倢伃怨 張烜 
賤妾裁紈扇，初搖明月姿。君王看舞席，坐起秋風時。玉樹清御路，金陳翳垂絲。昭陽無分理，愁寂任前期。
相和歌辭 倢伃怨 劉方平 
夕殿別君王，宮深月似霜。人愁在長信，螢出向昭陽。露裛紅蘭死，秋彫碧樹傷。惟當合歡扇，從此篋中藏。
相和歌辭 倢伃怨 王沈 
長信梨花暗欲棲，應門上籥草萋萋。春風吹花亂撲戶，班倢車聲不至啼。
相和歌辭 倢伃怨 皇甫冉 
由來詠團扇，今與值秋風。事逐時皆往，恩無日再中。早鴻聞上苑，寒露下深宮。顏色年年謝，相如賦豈工。
相和歌辭 倢伃怨 陸龜蒙 
妾貌非傾國，君王忽然寵。南山掌上來，不及新恩重。後宮多窈窕，日日學新聲。一落君王耳，南山又須輕。
相和歌辭 倢伃怨 翁綬 
讒謗潛來起百憂，朝承恩寵暮仇讐。火燒白玉非因玷，霜翦紅蘭不待秋。花落昭陽誰共輦，月明長信獨登樓。繁華事逐東流水，團扇悲歌萬古愁。
相和歌辭 倢伃怨 劉氏雲 
君恩不可見，妾豈如秋扇。秋扇尚有時，妾身永微賤。莫言朝花不復落，嬌容幾奪昭陽殿。
相和歌辭 長信怨 王諲 
飛燕倚身輕，爭人巧笑名。生君棄妾意，增妾怨君情。日落昭陽殿，秋來長信城。寥寥金殿裏，歌吹夜無聲。
相和歌辭 長信怨 一 王昌齡 
金井梧桐秋葉黃，珠簾不卷夜來霜。金爐玉枕無顏色，臥聽南宮清漏長。
相和歌辭 長信怨 二 王昌齡  唐诗三百首
奉帚平明金殿開，暫將團扇共裴回。玉顏不及寒鵶色，猶帶昭陽日影來。
相和歌辭 長信怨 李白 
月皎昭陽殿，霜清長信宮。天行乘玉輦，飛燕與君同。更有留情處，承恩樂未窮。誰憐團扇妾，獨坐怨秋風。
相和歌辭 蛾眉怨 王翰 
君不見宜春苑中九華殿，飛閣連連直如髮。白日全含朱鳥窗，流雲半入蒼龍闕。宮中綵女夜無事，學鳳吹簫弄清越。珠簾北卷待涼風，繡戶南開向明月。忽聞天子憶蛾眉，寶鳳銜花揲兩螭。傳聲走馬開金屋，夾路鳴環上玉墀。長樂彤庭宴華寢，三千美人曳光錦。燈前含笑更羅衣，帳裏承恩薦瑤枕。不意君心半路迴，求仙別作望仙臺。倉琅禁闥遙相憶，紫翠巖房晝不開。欲向人間種桃實，先從海底覓蓬萊。蓬萊可求不可上，孤舟縹緲知何往？黃金作盤銅作莖，晴天白露掌中擎。王母嫣然感君意，雲車雨斾欲相迎。飛簾觀前空怨慕，少君何事須相誤。一朝埋沒茂陵田，賤妾蛾眉不重顧。宮車晚出向南山，仙衛逶迤去不還。朝晡泣對麒麟樹，樹下蒼苔日漸斑。人生百年夜將半，對酒長歌莫長歎。賸知白日不可思，一死一生何足算。
相和歌辭 玉階怨 李白  唐诗三百首 孤独 宫怨 乐府
玉階生白露，夜久侵羅襪。却下水精簾，玲瓏望秋月。
相和歌辭 宮怨 長孫佐輔 
窗前好樹名玫瑰，去年花落今年開。無情春色尚識返，君心忽斷何時來？憶昔妝成候仙仗，宮瑣玲瓏日新上。拊心却笑西子嚬，掩鼻誰憂鄭姬謗。草染文章衣下履，花黏甲乙牀前帳。三千玉貌休自誇，十二金釵獨相向。盛衰傾奪欲何如，嬌愛飜悲逐佞諛。重遠豈能慙沼鵠，棄前方見泣船魚。看籠不記熏龍腦，詠扇空曾禿鼠須。始意類蘿新託柏，終傷如薺却甘荼。深院獨開還獨閉，鸚鵡驚飛苔覆地。滿箱舊賜前日衣，漬枕新垂夜來淚。痕多開鏡照還悲，綠髻青蛾尚未衰。莫道新縑長絕比，猶逢故劒會相追。
相和歌辭 宮怨 李益  闺怨
露溼晴花宮殿香，月明歌吹在昭陽。似將海水添宮漏，共滴長門一夜長。
相和歌辭 宮怨 于濆 
妾家望江口，少年家財厚。臨江起珠樓，不賣文君酒。當年樂貞獨，巢燕時爲友。父兄未許人，畏妾事姑舅。西牆鄰宋玉，窺見妾眉宇。一旦及天聰，恩光生戶牖。謂言入漢宮，富貴可長久。君王縱有情，不奈陳皇后。誰憐頰似桃，孰知腰勝柳。今日在長門，從來不如醜。
相和歌辭 宮怨 一 柯崇 
塵滿金爐不炷香，黃昏獨自立重廊。笙歌何處承恩寵？一一隨風入上陽。
相和歌辭 宮怨 二 柯崇 
長門槐柳半蕭疎，玉輦沈思恨有餘。紅淚旋銷傾國態，黃金誰爲達相如。
相和歌辭 雜怨三首 一 聶夷中 
生在綺羅下，豈識漁陽道。良人自戍來，夜夜夢中到。漁陽萬里遠，近於中門限。中門逾有時，漁陽常在眼。
相和歌辭 雜怨三首 二 聶夷中 
良人昨日去，明日又不還。別時各有淚，零落青樓前。
相和歌辭 雜怨三首 三 聶夷中 
君淚濡羅巾，妾淚滴路塵。羅巾今在手，日得隨妾身。路塵如因飛，得上君車輪。
相和歌辭 雜怨三首 一 孟郊 
夭桃花清晨，遊女紅粉新。夭桃花薄暮，遊女紅粉故。樹有百年花，人無一定顏。花送人老盡，人悲花自閑。
相和歌辭 雜怨三首 二 孟郊 
貧女鏡不明，寒花日少容。暗蛩有虛織，短線無長縫。浪水不可照，狂夫不可從。浪水多散影，狂夫多異蹤。持此一生薄，空成百恨濃。
相和歌辭 雜怨三首 三 孟郊 
憶人莫至悲，至悲空自衰。寄人莫翦衣，翦衣未必歸。朝爲雙蒂花，暮爲四散飛。花落却繞樹，遊子不顧期。
相和歌辭 子夜春歌 王翰 
春氣滿林香，春遊不可忘。落花吹欲盡，垂柳折還長。桑女淮南曲，金鞍塞北裝。行行小垂手，日暮渭川陽。
相和歌辭 子夜冬歌 崔國輔 
寂寥抱冬心，裁羅又褧褧。夜久頻挑燈，霜寒剪刀冷。
相和歌辭 子夜冬歌 薛耀 
朔風扣羣木，巖霜凋百草。借問月中人，安得長不老。
相和歌辭 子夜四時歌六首 春歌二首 一 郭元振 
青樓含日光，綠池起風色。贈子同心花，殷勤此何極。
相和歌辭 子夜四時歌六首 春歌二首 二 郭元振 
陌頭楊柳枝，已被春風吹。妾心正斷絕，君懷那得知。
相和歌辭 子夜四時歌六首 秋歌二首 一 郭元振 
邀歡空佇立，望美頻迴顧。何時復採菱？江中密相遇。
相和歌辭 子夜四時歌六首 秋歌二首 二 郭元振 
辟惡茱萸囊，延年菊花酒。
相和歌辭 子夜四時歌六首 冬歌二首 一 郭元振 
北極嚴氣升，南至溫風謝。調絲競短歌，拂枕憐長夜。
相和歌辭 子夜四時歌六首 冬歌二首 二 郭元振 
帷橫雙翡翠，被卷兩鴛鴦。婉態不自得，宛轉君王牀。
相和歌辭 子夜四時歌四首 春歌 李白  清商曲辞 春天 女子 唐诗三百首 乐府 赞美
秦地羅敷女，采桑綠水邊。素手青條上，紅妝白日鮮。蠶飢妾欲去，五馬莫留連。
相和歌辭 子夜四時歌四首 夏歌 李白  唐诗三百首 清商曲辞 夏天 乐府 哲理 写人 荷花
鏡湖三百里，菡萏發荷花。五月西施采，人看隘若邪。迴舟不待月，歸去越王家。
相和歌辭 子夜四時歌四首 秋歌 李白  唐诗三百首 思念 清商曲辞 妇女 秋天 乐府 月亮 闺怨
長安一片月，萬戶擣衣聲。秋風吹不盡，總是玉關情。何日平胡虜？良人罷遠征。
相和歌辭 子夜四時歌四首 冬歌 李白  唐诗三百首 思念 清商曲辞 妇女 冬天 乐府
明朝驛使發，一夜絮征袍。素手抽針冷，那堪把剪刀。裁縫寄遠道，幾日到臨洮。
相和歌辭 子夜四時歌四首 春歌 陸龜蒙 
山連翠羽屏，草接煙華席。望盡南飛燕，佳人斷信息。
相和歌辭 子夜四時歌四首 夏歌 陸龜蒙 
蘭眼擡露斜，鶯脣映花老。金龍傾漏盡，玉井敲冰早。
相和歌辭 子夜四時歌四首 秋歌 陸龜蒙 
涼漢清泬寥，衰林怨風雨。愁聽絡緯唱，似與羇魂語。
相和歌辭 子夜四時歌四首 冬歌 陸龜蒙 
南光走冷圭，北籟號空木。年年任霜霰，不減篔簹綠。
相和歌辭 大子夜歌二首 一 陸龜蒙 
歌謠數百種，子夜最可憐。慷慨吐清音，明轉出天然。
相和歌辭 大子夜歌二首 二 陸龜蒙  清商曲辞 音乐 乐府
絲竹發歌響，假器揚清音。不知歌謠妙，聲勢出口心。
相和歌辭 子夜警歌二首 一 陸龜蒙 
鏤椀傳綠酒，雕爐熏紫煙。誰知苦寒調，共作白雪弦。
相和歌辭 子夜警歌二首 二 陸龜蒙 
恃愛如欲進，含羞出不前。朱口發豔歌，玉指弄嬌弦。
相和歌辭 丁督護歌 李白  清商曲辞 乐府 农民
雲陽上征去，兩岸饒商賈。吳牛喘月時，拖船一何苦。水濁不可飲，壺漿半成土。一唱都護歌，心摧淚如雨。萬人鑿盤石，無由達江滸。君看石芒碭，掩淚悲千古。
相和歌辭 團扇郎 張祜 
白團扇，今來此去捐。願得入郎手，團圓郎眼前。
相和歌辭 團扇郎 劉禹錫 
團扇復團扇，奉君清暑殿。秋風入庭樹，從此不相見。上有乘鸞女，蒼蒼蟲網遍。明年入懷袖，別是機中練。
相和歌辭 碧玉歌 李暇 
碧玉上宮妓，出入千花林。珠被玳瑁牀，感郎情意深。
相和歌辭 懊惱曲 溫庭筠  歌颂 写人 爱情
藕絲作線難勝針，蘂粉染黃那得深。玉白蘭芳不相顧，倡樓一笑輕千金。莫言自古皆如此，健劒刜鐘鉛繞指。三秋庭綠盡迎霜，惟有荷花守紅死。西江小吏朱斑輪，柳縷吐芽香玉春。兩股金釵已相許，不令獨作空城塵。悠悠楚水流如馬，恨紫愁紅滿平野。野土千年怨不平，至今燒作鴛鴦瓦。
相和歌辭 讀曲歌五首 一 張祜 
窗中獨自起，簾外獨自行。愁見蜘蛛織，尋思直到明。
相和歌辭 讀曲歌五首 二 張祜 
碓上米不舂，窗中絲罷絡。看渠駕去車，定是無四角。
相和歌辭 讀曲歌五首 三 張祜 
不見心相許，徒云脚漫勤。摘荷空摘葉，是底采蓮人。
相和歌辭 讀曲歌五首 四 張祜 
窗外山魈立，知渠脚不多。三更機底下，摸著是誰梭。
相和歌辭 讀曲歌五首 五 張祜 
郎去摘黃瓜，郎來收赤棗。郎耕種麻地，今作西舍道。
相和歌辭 春江花月夜二首 一 張子容 
林花發岸口，氣色動江新。此夜江中月，流光花上春。分明石潭裏，宜照浣紗人。
相和歌辭 春江花月夜二首 二 張子容 
交甫憐瑤佩，仙妃難重期。沈沈綠江晚，惆悵碧雲姿。初逢花上月，言是弄珠時。
相和歌辭 春江花月夜 張若虛  长江 思念 清商曲辞 月亮 春天 乐府 花 写花
春江潮水連海平，海上明月共潮生。灩灩隨波千萬里，何處春江無月明？江流宛轉遶芳甸，月照花林皆似霰。空裏流霜不覺飛，汀上白沙看不見。江天一色無纖塵，皎皎空中孤月輪。江畔何人初見月？江月何年初照人？人生代代無窮已，江月年年望相似。不知江月待何人，但見長江送流水。白雲一片去悠悠，青楓浦上不勝愁。誰家今夜扁舟子，何處相思明月樓？可憐樓上月裴回，應照離人妝鏡臺。玉戶簾中卷不去，擣衣砧上拂還來。此時相望不相聞，願逐月華流照君。鴻雁長飛光不度，魚龍潛躍水成文。昨夜閑潭夢落花，可憐春半不還家。江水流春去欲盡，江潭落月復西斜。斜月沈沈藏海霧，碣石瀟湘無限路。不知乘月幾人歸，落月搖情滿江樹。
相和歌辭 春江花月夜 溫庭筠  长江
玉樹歌闌海雲黑，花庭忽作青蕪國。秦淮有水水無情，還向金陵漾春色。楊家二世安九重，不御華芝嫌六龍。百幅錦帆風力滿，連天展盡金芙蓉。珠翠丁星復明滅，龍頭劈浪哀笳發。千里涵空照水魂，萬枝破鼻團香雪。漏轉霞高滄海西，頗黎枕上聞天雞。蠻弦代雁曲如語，一醉昏昏天下迷。四方傾動煙塵起，猶在濃香夢魂裏。後主荒宮有曉鶯，飛來只隔西江水。
相和歌辭 玉樹後庭花 張祜 
輕車何草草，獨唱後庭花。玉座誰爲主，徒悲張麗華。
相和歌辭 堂堂 溫庭筠 
錢塘岸上春如織，淼淼寒潮帶晴色。淮南遊客馬連嘶，碧草迷人歸不得。風飄客意如吹煙，纖指殷勤傷雁弦。一曲堂堂紅燭筵，金鯨瀉酒如飛泉。
相和歌辭 三閣詞四首 一 劉禹錫 
貴人三閣上，日晏未梳頭。不應有恨事，嬌甚却成愁。
相和歌辭 三閣詞四首 二 劉禹錫 
珠箔曲瓊鉤，子細見揚州。北兵那得度，浪語判悠悠。
相和歌辭 三閣詞四首 三 劉禹錫 
沈香帖閣柱，金縷畫門楣。回首降幡下，已見黍離離。
相和歌辭 三閣詞四首 四 劉禹錫 
三人出眢井，一身登檻車。朱門漫臨水，不可見鱸魚。
相和歌辭 神弦曲 李賀 
西山日沒東山昏，旋風吹馬馬踏雲。畫弦素管聲淺繁，花裙綷䌨步秋塵。桂葉刷風桂墜子，青狸哭血寒狐死。古壁彩虬金帖尾，雨工騎入秋潭水。百年老鴞成木魅，笑聲碧火巢中起。
相和歌辭 神弦別曲 李賀 
巫山小女隔雲別，松花春風山上發。綠蓋獨穿香逕歸，白馬花竿前孑孑。蜀江風澹水如羅，墮蘭誰泛相經過。南山桂樹爲君死，雲衫殘汙紅脂花。
相和歌辭 祠漁山神女歌 迎神 王維 
坎坎擊鼓，漁山之下。吹洞簫，望極浦。女巫進，紛屢舞。陳瑤席，湛清酤。風淒淒，又夜雨。不知神之來兮不來，使我心兮苦復苦。
相和歌辭 祠漁山神女歌 送神 王維 
紛進舞兮堂前，目眷眷兮瓊筵。來不言兮意不傳，作暮雨兮愁空山。悲急管兮思繁弦，神之駕兮儼欲旋。倏雲收兮雨歇，山青青兮水潺湲。
相和歌辭 祠神歌 迎神 王叡 
蓪草頭花椰葉裙，蒲葵樹下舞蠻雲。引領望江遙滴酒，白蘋風起水生文。
相和歌辭 祠神歌 送神 王叡 
棖棖山響荅琵琶，酒溼青莎肉飼鵶。樹葉無聲神去後，紙錢灰出木綿花。
相和歌辭 烏夜啼 楊巨源 
可憐楊葉復楊花，雪淨煙深碧玉家。烏棲不定枝條弱，城頭夜半聲啞啞。浮萍搖蕩門前水，任罥芙蓉莫墮沙。
相和歌辭 烏夜啼 李白  爱情 追忆 女子
黃雲城邊烏欲棲，歸飛啞啞枝上啼。機中織錦秦川女，碧紗如煙隔窗語。停梭悵然憶遠人，獨宿孤房淚如雨。
相和歌辭 烏夜啼二首 一 顧況 
玉房掣鎖聲翻葉，銀箭添泉遶霜堞。畢逋發刺月銜城，八九雛飛其母驚。此是天上老鵶鳴，人間老鵶無此聲。搖雜佩，耿華燭，良夜羽人彈此曲，東方曈曈赤日旭。
相和歌辭 烏夜啼二首 二 顧況 
月出江林西，江林寂寂城鵶啼。昔人何處爲此曲？今人何處聽不足。城寒月曉馳思深，江上青草爲誰綠。
相和歌辭 烏夜啼 李羣玉 
曾波隔夢渚，一望青楓林。有烏在其間，達曉自悲吟。是時月黑天，四野煙雨深。如聞生離哭，其聲痛人心。悄悄夜正長，空山響哀音。遠客不可聽，坐愁華髮侵。既非蜀帝魂，恐是恆山禽。四子各分散，母聲猶至今。
相和歌辭 烏夜啼 聶夷中 
衆鳥各歸枝，烏烏爾不棲。還應知妾恨，故向綠窗啼。
相和歌辭 烏夜啼 白居易 
城上歸時晚，庭前宿處危。月明無葉樹，霜滑有風枝。啼澀飢喉咽，飛低凍翅垂。畫堂鸚鵡鳥，冷暖不相知。
相和歌辭 烏夜啼 王建 
庭樹烏，爾何不向別處棲？夜夜夜半當戶啼。家人把燭出洞戶，驚棲失羣飛落樹。一飛直欲飛上天，回回不離舊棲處。未明重繞主人屋，欲下空中黑相觸。風飄雨溼亦不移，君家樹頭多好枝。
相和歌辭 烏夜啼 張祜 
忽忽南飛返，危弦共怨悽。暗霜移樹宿，殘夜遶枝啼。咽絕聲重敍，愔淫思乍迷。不妨還報喜，誤使玉顏低。
相和歌辭 烏棲曲 李白 
姑蘇臺上烏棲時，吳王宮裏醉西施。吳歌楚舞歡未畢，青山猶銜半邊日。
相和歌辭 烏棲曲 李端 
白馬逐牛車，黃昏入狹斜。狹斜柳樹烏爭宿，爭枝未得飛上屋。東房少婦壻從軍，每聽烏啼知夜分。
相和歌辭 烏棲曲 王建 
章華宮人夜上樓，君王望月西山頭。夜深宮殿門不鎖，白露滿山山葉墮。
相和歌辭 烏棲曲 張籍 
西山作宮潮滿池，宮烏曉鳴茱萸枝。吳姬自唱采蓮曲，君王昨夜舟中宿。
相和歌辭 棲烏曲二首 一 劉方平 
蛾眉曼臉傾城國，鳴環動佩新相識。銀漢斜臨白玉堂，芙蓉行障掩燈光。
相和歌辭 棲烏曲二首 二 劉方平 
畫舸雙艚錦爲纜，芙蓉花發蓮葉暗。門前月色映橫塘，感郎中夜渡瀟湘。
相和歌辭 莫愁樂 張祜 
儂居石城下，郎到石城遊。自郎石城出，長在石城頭。
相和歌辭 莫愁曲 李賀 
草生隴坂下，鵶噪城堞頭。何人此城裏，城角栽石榴。青絲繫五馬，黃金絡雙牛。白魚駕蓮船，夜作十里遊。歸來無人識，暗上沈香樓。羅牀倚瑤瑟，殘月傾簾鉤。今日槿花落，明朝梧樹秋。若負平生意，何名作莫愁。
相和歌辭 估客樂 李白  写人 漂泊 写人诗
海客乘天風，將船遠行役。譬如雲中鳥，一去無蹤跡。
相和歌辭 估客樂 元稹 
估客無住著，有利身即行。出門求火伴，入戶辭父兄。父兄相教示，求利莫求名。求名有所避，求利無不營。火伴相勒縛，賣假莫賣誠。交關少交假，交假本生輕。自茲相將去，誓死意不更。一解市頭語，便無鄉里情。鍮石打臂釧，糯米炊項瓔。歸來村中賣，敲作金玉聲。村中田舍娘，貴賤不敢爭。所費百錢本，已得十倍贏。顏色轉光淨，飲食亦甘馨。子本頻蕃息，貨賂日兼幷。求珠駕滄海，采玉上荆衡。北買党項馬，西擒吐蕃鸚。炎洲布火浣，蜀地錦織成。越婢脂肉滑，奚僮眉眼明。通算衣食費，不計遠近程。經營天下徧，却到長安城。城中東西市，聞客次第迎。迎客兼說客，多財爲勢傾。客心本明黠，聞語心已驚。先問十常侍，次求百公卿。侯家與主第，點綴無不精。歸來始安坐，富與王家勍。市卒酒肉臭，縣胥家舍成。豈惟絕言語，奔走極使令。大兒販材木，巧識梁棟形。小兒販鹽鹵，不入州縣征。一身偃市利，突若截海鯨。鉤距不敢下，下則牙齒橫。生爲估客樂，判爾樂一生。
相和歌辭 賈客樂 張籍 
金陵向西賈客多，船中生長樂風波。欲發移船近江口，船頭祭神各澆酒。停杯共說遠行期，入蜀經蠻遠別離。金多衆中爲上客，夜夜算緡眠獨遲。秋江初月猩猩語，孤帆夜發滿湘渚。水工持檝防暗灘，直過山邊及前侶。年年逐利西復東，姓名不在縣籍中。農夫稅多長辛苦，棄業長爲販賣翁。
相和歌辭 賈客詞 劉禹錫 
賈客無定遊，所遊惟利幷。眩俗雜良苦，乘時知重輕。心計析秋毫，搖鉤侔懸衡。錐刀既無棄，轉化日已盈。邀福禱波神，施財遊化城。妻約雕金釧，女垂貫珠纓。高貲比封君，奇貨通倖卿。趨時鷙鳥思，藏鏹盤龍形。大艑浮通川，高樓次旗亭。行止皆有樂，關梁似無征。農夫何爲者？辛苦事寒耕。
相和歌辭 賈客詞 劉駕 
賈客燈下起，猶言發已遲。高山有疾路，暗行終不疑。寇盜伏其路，猛獸來相追。金玉四散去，空囊委路岐。揚州有大宅，白骨無地歸。少婦當此日，對鏡弄花枝。
相和歌辭 襄陽樂 張祜  长江
大堤花月夜，長江春水流。東風正上信，春夜特來遊。
相和歌辭 襄陽曲二首 一 崔國輔 
蕙草嬌紅蕚，時光舞碧雞。城中美年少，相見白銅鞮。
相和歌辭 襄陽曲二首 二 崔國輔 
少年襄陽地，來往襄陽城。城中輕薄子，知妾解秦箏。
相和歌辭 襄陽曲 施肩吾 
大堤女兒郎莫尋，三三五五結同心。清晨對鏡冶容色，意欲取郎千萬金。
相和歌辭 襄陽曲 李端 
襄陽堤路長，草碧楊柳黃。誰家女兒臨夜妝，紅羅帳裏有燈光。雀釵翠羽動明璫，欲出不出脂粉香。同居女伴正衣裳，中庭寒月白如霜。賈生十八稱才子，空得門前一斷腸。
相和歌辭 大堤曲 張柬之 
南國多佳人，莫若大堤女。玉牀翠羽帳，寶袜蓮花炬。魂處自目成，色授開心許。迢迢不可見，日暮空愁予。
相和歌辭 大堤曲 楊巨源 
二八嬋娟大堤女，開鑪相對依江渚。待客登樓向水看，邀郎卷幔臨花語。細雨濛濛溼芰荷，巴東商侶挂帆多。自傳芳酒涴紅袖，誰調妍妝迴翠蛾。珍簟華燈夕陽後，當鑪理瑟矜纖手。月落星微五鼓聲，春風搖蕩窗前柳。歲歲逢迎沙岸間，北人多識綠雲鬟。無端嫁與五陵少，離別煙波傷玉顏。
相和歌辭 大堤曲 李白  触景伤情 清商曲辞 思乡 乐府
漢水臨襄陽，花開大堤暖。佳期大堤下，淚向南雲滿。春風復無情，吹我夢魂散。不見眼中人，天長音信斷。
相和歌辭 大堤曲 李賀  爱情 女子
妾家住橫塘，紅紗滿桂香。青雲教綰頭上髻，明月與作耳邊璫。蓮風起，江畔春。大堤上，留北人。郎食鯉魚尾，妾食猩猩脣。莫指襄陽道，綠浦歸帆少。今日菖蒲花，明朝楓樹老。
相和歌辭 大堤行 孟浩然 
大堤行樂處，車馬相馳突。歲歲春草生，踏青二三月。王孫挾珠彈，遊女矜羅韈。攜手今莫同，江花爲誰發。
相和歌辭 三洲歌 溫庭筠 
團圓莫作波中月，潔白莫爲枝上雪。月隨波動碎潾潾，雪似梅花不堪折。李娘十六青絲髮，畫帶雙花爲君結。門前有路輕離別，惟恐歸來舊香滅。
相和歌辭 拔蒲歌 張祜 
拔蒲來，領郎鏡湖邊。郎心在何處？莫趂新蓮去。拔得無心蒲，問郎看好無。
相和歌辭 楊叛兒 李白  乐曲 清商曲辞 乐府
君歌楊叛兒，妾勸新豐酒。何許最關人，烏啼白門柳。烏啼隱楊花，君醉留妾家。博山爐中沈香火，雙咽一氣凌紫霞。
相和歌辭 常林歡 溫庭筠 
宜城酒熟花覆橋，沙晴綠鴨鳴咬咬。穠桑繞舍麥如尾，幽軋鳴機雙燕巢。馬聲特特荆門道，蠻水揚光色如草。錦薦金爐夢正長，東家呃喔雞鳴早。
相和歌辭 江南弄 王勃 
江南弄，巫山連楚夢，行雨行雲幾相送。瑤軒金谷上春時，玉童仙女無見期。紫露香煙眇難託，清風明月遙相思。遙相思，草徒綠，爲聽雙飛鳳凰曲。
相和歌辭 江南弄 李賀 
江中綠霧起涼波，天上疊巘紅嵯峨。水風浦雲生老竹，渚瞑蒲帆如一幅。鱸魚千頭酒百斛，酒中倒臥南山綠。吳歈越吟未終曲，江上團團帖寒玉。
相和歌辭 采蓮曲 崔國輔 
玉溆花紅發，金塘水碧流。相逢畏相失，並著采蓮舟。
相和歌辭 采蓮曲 徐彥伯 
妾家越水邊，搖艇入江煙。既覓同心侶，復采同心蓮。折藕絲能脆，開花葉正圓。春歌弄明月，歸棹落花前。
相和歌辭 采蓮曲 李白  清商曲辞 女子 乐府 荷花
若耶溪邊采蓮女，笑隔荷花共人語。日照新妝水底明，風飄香袖空中舉。岸上誰家遊冶郎，三三五五映垂楊。紫騮嘶入落花去，見此踟躕空斷腸。
相和歌辭 采蓮曲 賀知章 
稽山罷霧鬱嵯峨，鏡水無風也自波。莫言春度芳菲盡，別有中流采芰荷。
相和歌辭 采蓮曲三首 一 王昌齡 
吳姬越豔楚王妃，爭弄蓮舟水溼衣。來時浦口花迎入，采罷江頭月送歸。
相和歌辭 采蓮曲三首 二 王昌齡  少女 植物 写景
荷葉羅裙一色裁，芙蓉向臉兩邊開。亂入池中看不見，聞歌始覺有人來。
相和歌辭 采蓮曲三首 三 王昌齡 
越女作桂舟，還將桂爲檝。湖上水渺漫，清江初可涉。摘取芙蓉花，莫摘芙蓉葉。
相和歌辭 采蓮曲二首 一 戎昱 
雖聽采蓮曲，詎識采蓮心。漾檝愛花遠，回船愁浪深。煙生極浦色，日落半江陰。同侶憐波靜，看妝墮玉簪。
相和歌辭 采蓮曲二首 二 戎昱 
涔陽女兒花滿頭，毿毿同汎木蘭舟。春風日暮南湖裏，爭唱菱歌不肯休。
相和歌辭 采蓮曲 儲光羲 
淺渚荷花繁，深塘菱葉疎。獨往方自得，恥邀淇上姝。廣江無術阡，大澤絕方隅。浪中海童語，流下鮫人居。春雁時隱舟，新荷復滿湖。采采乘日暮，不思賢與愚。
相和歌辭 采蓮曲二首 一 鮑溶 
弄舟朅來南塘水，荷葉映身摘蓮子。暑衣清淨鴛鴦喜，作浪舞花驚不起。殷勤護惜纖纖指，水菱初熟多新刺。
相和歌辭 采蓮曲二首 二 鮑溶 
采蓮朅來水無風，蓮潭如鏡松如龍。夏衫短袖交斜紅，豔歌笑鬬新芙蓉，戲魚住聽蓮花東。
相和歌辭 采蓮曲 張籍  地方 写莲 写人 写人诗
秋江岸邊蓮子多，采蓮女兒凭船歌。青房圓實齊戢戢，爭前競折蕩漾波。試牽綠莖下尋藕，斷處絲多刺傷手。白練束腰袖半卷，不插玉釵妝梳淺。船中未滿度前洲，借問誰家家住遠。歸時共待暮潮上，自弄芙蓉還蕩槳。
相和歌辭 采蓮曲 白居易  女子 爱情 荷花
菱葉縈波荷颭風，荷花深處小船通。逢郎欲語低頭笑，碧玉搔頭落水中。
相和歌辭 采蓮曲 僧齊己 
越江女，越江蓮。齊菡萏，雙嬋娟。嬉遊向何處？采摘且同船。浩唱發容與，清波生漪漣。時逢島嶼泊，幾共鴛鴦眠。襟袖既盈溢，馨香亦相傳。薄暮歸去來，苧羅生碧煙。
相和歌辭 采蓮歸 王勃 
采蓮歸，綠水芙蓉衣，秋風起浪鳧雁飛。桂棹蘭橈下長浦，羅裙玉腕搖輕櫓。葉嶼花潭極望平，江謳越吹相思苦。相思苦，佳期不可駐。塞外征夫猶未還，江南采蓮今已暮。今已暮，摘蓮花，今渠那必盡倡家。官道城南把桑葉，何如江上采蓮花？蓮花復蓮花，花葉何重疊。葉翠本羞眉，花紅彊如頰。佳人不茲期，悵望別離時。牽花憐共蒂，折藕愛連絲。故情何處所？新物徒華滋。不惜南津交佩解，還羞北海雁書遲。采蓮歌有節，采蓮夜未歇。正逢浩蕩江上風，又值徘徊江上月。蓮浦夜相逢，吳姬越女何丰茸。共問寒江千里外，征客關山更幾重。
相和歌辭 采蓮女 閻朝隱 
采蓮女，采蓮舟，春日春江碧水流。蓮衣承玉釧，蓮刺罥銀鉤。薄暮斂容歌一曲，氛氳香氣滿汀洲。
相和歌辭 湖邊采蓮婦 李白  写人 妇女 写人诗
小姑織白紵，未解將人語。大嫂采芙蓉，溪湖千萬重。長兄行不在，莫使外人逢。願學秋胡婦，真心比古松。
相和歌辭 張靜婉采蓮曲 溫庭筠 
蘭膏墜髮紅玉春，燕釵拖頸拋盤雲。城西楊柳向嬌晚，門前溝水波潾潾。麒麟公子朝天客，珮馬璫璫鐺度春陌。掌中無力舞衣輕，翦斷鮫綃破春碧。抱月飄煙一尺腰，麝臍龍髓憐嬌饒。秋羅拂衣碎光動，露重花多香不銷。鸂鶒膠膠塘水滿，綠萍如粟蓮莖短。一夜西風送雨來，粉痕零落愁紅淺。船頭折藕絲暗牽，藕根蓮子相留連。郎心似月月易缺，十五十六清光圓。
相和歌辭 鳳笙曲 沈佺期 
憶昔王子晉，鳳笙遊雲空。揮手弄白日，安能戀青宮。豈無嬋娟子，結念羅帳中。憐壽不貴色，身世兩無窮。
相和歌辭 鳳吹笙曲 李白  不舍 离别 送别
仙人十五愛吹笙，學得崑丘彩鳳鳴。始聞鍊氣餐金液，復道朝天赴玉京。玉京迢迢幾千里，鳳笙去去無邊已。欲歎離聲發絳脣，更嗟別調流纖指。此時惜別詎堪聞，此地相看未忍分。重吟真曲和清吹，却奏仙歌響綠雲。綠雲紫氣向函關，訪道應尋緱氏山。莫學吹笙王子晉，一遇浮丘斷不還。
相和歌辭 采菱曲 儲光羲 
濁水菱葉肥，清水菱葉鮮。義不游濁水，志士多苦言。潮沒具區藪，潦深雲夢田。朝隨北風去，暮逐南風還。浦口多漁家，相與邀我船。飯稻以終日，羹蓴將永年。方冬水物窮，又欲休山樊。盡室相隨從，所貴無憂患。
相和歌辭 采菱行 劉禹錫 
白馬湖平秋日光，紫菱如錦綵鸞翔。盪舟遊女滿中央，采菱不顧馬上郎。爭多逐勝紛相向，時轉蘭橈破輕浪。長鬟弱袂動參差，釵影釧文浮蕩漾。笑語哇咬顧晚暉，蓼花綠岸扣舷歸。歸來共到市橋步，野蔓繫船萍滿衣。家家竹樓臨廣陌，下有連檣多估客。攜觴薦芰夜經過，醉踏大堤相應歌。屈平祠下沅江水，月照寒波白煙起。一曲南音此地聞，長安北望三千里。
相和歌辭 陽春歌 李白  清商曲辞 春天 乐府 惜春
長安白日照春空，綠楊結煙桑褭風。披香殿前花始紅，流芳發色繡戶中。繡戶中，相經過。飛燕皇后輕身舞，紫宮夫人絕世歌。
相和歌辭 陽春曲 溫庭筠 
雲母空窗曉煙薄，香昏龍氣凝輝閣。霏霏霧雨杏花天，簾外春威著羅幕。曲欄伏檻金麒麟，沙苑芳郊連翠茵。廐馬何能齧芳草，路人不敢隨流塵。
相和歌辭 陽春曲 莊南傑 
紫錦紅囊香滿風，金鸞玉軾搖丁冬。沙鷗白羽翦晴碧，野桃紅豔燒春空。芳草綿延鎖平地，壠蝶雙雙舞幽翠。鳳叫龍吟白日長，落花聲底仙娥醉。
相和歌辭 陽春曲 僧貫休 
爲口莫學阮嗣宗，不言是非非至公。爲手須似朱雲輩，折檻英風至今在。男兒結髮事君親，須斅前賢多慷慨。歷數雍熙房與杜，魏公姚公宋開府。
相和歌辭 朝雲引 郎大家宋氏 
巴西巫峽指巴東，朝雲觸石上朝空。巫山巫峽高何已，行雨行雲一時起。一時起，三春暮。若言來，且就陽臺路。
相和歌辭 上雲樂 李白  叙事 神话 乐府 杂歌谣辞
金天之西，白日所沒。康老胡雛，生彼月窟。巉巖儀容，[戌]削風骨。碧玉炅炅雙目瞳，黃金拳拳兩鬢紅。華蓋垂下睫，嵩嶽臨上脣。不覩譎詭貌，豈知造化神。大道是文康之嚴父，元氣乃文康之老親。撫頂弄盤古，推車轉天輪。云見日月初生時，鑄冶火精與水銀。陽烏未出谷，顧兔半藏身。女媧戲黃土，團作愚下人。散在六合間，濛濛如沙塵。生死了不盡，誰明此胡是仙真。西海栽若木，東溟植扶桑。別來幾多時，枝葉萬里長。中國有七聖，半路頹鴻荒。陛下應運起，龍飛入咸陽。赤眉立盆子，白水興漢光。叱咤四海動，洪濤爲簸揚。舉足蹋紫微，天關自開張。老胡感至德，東來進仙倡。五色師子，九苞鳳凰。是老胡雞犬，鳴舞飛帝鄉。淋灕颯沓，進退成行。能胡歌，獻漢酒。跪雙膝，並兩肘。散花指天舉素手，拜龍顏，獻聖壽。北斗戾，南山摧。天子九九八十一[萬]歲，長傾萬歲杯。
相和歌辭 上雲樂 李賀 
飛香走紅滿天春，花龍盤盤上紫雲。三千宮女列金屋，五十弦瑟海上聞。大江碎碎銀沙路，嬴女機中斷煙素。斷煙素，縫舞衣，八月一日君前舞。
相和歌辭 鳳臺曲 王無競 
鳳臺何逶迤，嬴女管參差。一旦綵雲至，身去無還期。遺曲此臺上，世人多學吹。一吹一落淚，至今憐玉姿。
相和歌辭 鳳臺曲 李白 
嘗聞秦帝女，傳得鳳凰聲。是日逢仙子，當時別有情。人吹彩簫去，天借綠雲迎。曲在身不返，空餘弄玉名。
相和歌辭 鳳凰曲 李白 
嬴女吹玉簫，吟弄天上春。青鸞不獨去，更有攜手人。影滅彩雲斷，遺聲落西秦。
相和歌辭 君道曲 李白 
大君若天覆，廣運無不至。軒后爪牙常先太山稽，如心之使臂。小白鴻翼於夷吾，劉葛魚水本無二。土扶可成牆，積德爲厚地。
舞曲歌辭 吳俞兒舞歌 劒俞 陸龜蒙 
枝月喉，櫂霜脊，北斗離離在寒碧。龍魂清，虎尾白，秋照海心同一色。纛影吒沙干影側，神豪髮直。四睨之人股佶栗，欲定不定定不得。舂牘殘，兒且止。狄胡有膽大如山，怖亦死。
舞曲歌辭 吳俞兒舞歌 矛俞 陸龜蒙 
手盤風，頭背分，電光戰扇，欲刺敲心留半綫。纏肩繞脰，𧞔合眩旋。卓植赴列，奪避中節。前衝函禮穴，上指孛彗滅，與君一用來有截。
舞曲歌辭 吳俞兒舞歌 弩俞 陸龜蒙 
牛來開弦，人爲置鏃。捩機關，迸山谷。鹿駭澀，隼擊遲。析毫中睫，洞腋分龜。達堅壘，殘雄師。可以冠猛樂壯曲，抑揚蹈厲，有裂犀兕之氣者非公與。
舞曲歌辭 東海有勇婦 李白  歌颂 侠义 妇女 乐府 舞曲歌辞
梁山感杞妻，慟哭爲之傾。金石忽暫開，都由激深情。東海有勇婦，何慙蘇子卿。學劒越處子，超騰若流星。捐軀報夫讐，萬死不顧生。白刃耀素雪，蒼天感精誠。十步兩躩躍，三呼一交兵。斬首掉國門，蹴踏五藏行。割此伉儷憤，粲然大義明。北海李使君，飛章奏天庭。舍罪警風俗，流芳播滄瀛。志在列女籍，竹帛已光榮。淳于免詔獄，漢主爲緹縈。津妾一櫂歌，脫父於嚴刑。十子若不肖，不如一女英。豫讓斬空衣，有心竟無成。要離殺慶忌，壯夫素所輕。妻子亦何辜，焚之買虛名。豈如東海婦，事立獨揚名。
舞曲歌辭 章和二年中 李賀 
雲蕭素，風拂拂，麥芒如篲黍和粟。關中父老百領襦，關東吏人乏詬租。健犢春耕土膏黑，菖蒲叢叢沿水脈。殷勤爲我下田鉏，百錢攜賞絲桐客。遊春漫光塢花白，野林散香神降席。拜神得壽獻天子，七星貫斷姮娥死。
舞曲歌辭 公莫舞歌 李賀 
方花古礎排九楹，刺豹淋血盛銀甖。華筵鼓吹無桐竹，長刀直立割鳴箏。橫楣麤錦生紅緯，日炙錦嫣王未醉。腰下三看寶玦光，項莊掉箾攔前起。材官小臣公莫舞，座上真人赤龍子。芒碭雲瑞抱天回，咸陽王氣清如水。鐵樞鐵楗重束關，大旗五丈撞雙環。漢王今日須秦印，絕臏刳腸臣不論。
舞曲歌辭 拂舞辭 李賀 
吳娥聲絕天，空雲閑裴回。門外滿車馬，亦須生綠苔。尊有烏程酒，勸君千萬壽。全勝漢武錦樓上，曉望晴寒飲花露。東方日不破，天光無老時。丹成作蛇乘白霧，千年重化玉井龜。從蛇作龜二千載，吳堤綠草年年在。背有八卦稱神仙，邪鱗頑甲滑腥涎。
舞曲歌辭 白鳩辭 李白 
鏗鳴鐘，考朗鼓。歌白鳩，引拂舞。白鳩之白誰與鄰，霜衣雪襟誠可珍。含哺七子能平均，食不咽，性安馴。首農政，鳴陽春。天子刻玉杖，鏤形賜耆人。白鷺亦白非純真，外潔其色心匪仁。闕五德，無司晨。胡爲啄我葭下之紫鱗，鷹鸇鵰鶚，貪而好殺。鳳皇雖大聖，不願以爲臣。
舞曲歌辭 獨漉篇 李白  爱国
獨漉水中泥，水濁不見月。不見月尚可，水深行人沒。越鳥從南來，胡鷹亦北度。我欲彎弓向天射，惜其中道失歸路。落葉別樹，飄零隨風。客無所託，悲與此同。羅帷舒卷，似有人開。明月直入，無心可猜。雄劒挂壁，時時龍鳴。不斷犀象，繡澀苔生。國恥未雪，何由成名。神鷹夢澤，不顧鴟鳶。爲君一擊，摶鵬九天。
舞曲歌辭 獨漉歌 王建  黄河
獨獨漉漉，鼠食貓肉。烏日中，鶴露宿，黃河水直人心曲。
舞曲歌辭 白紵辭二首 一 崔國輔 
洛陽梨花落如霰，河陽桃葉生復齊。坐恐玉樓春欲盡，紅綿粉絮裛妝啼。
舞曲歌辭 白紵辭二首 二 崔國輔 
董賢女弟在椒風，窈窕繁華貴後宮。璧帶金釭皆翡翠，一朝零落變成空。
舞曲歌辭 白紵辭二首 一 楊衡 
玉纓翠珮雜輕羅，香汗微漬朱顏酡，爲君起唱白紵歌。清聲褭雲思繁多，凝笳哀琴時相和。金壺半傾芳夜促，梁塵霏霏暗紅燭。令君安坐聽終曲，墜葉飄花難再復。
舞曲歌辭 白紵辭二首 二 楊衡 
躡珠履，步瓊筵。輕身起舞紅燭前，芳姿豔態妖且妍。迴眸轉袖暗催弦，涼風蕭蕭流水急。月華泛豔紅蓮溼，牽裙攬帶翻成泣。
舞曲歌辭 白紵辭三首 一 李白 
揚清歌，發皓齒，北方佳人東鄰子。且吟白紵停淥水，長袖拂面爲君起。寒雲夜卷霜海空，胡風吹天飄塞鴻。玉顏滿堂樂未終，館娃日落歌吹濛。
舞曲歌辭 白紵辭三首 二 李白 
月寒江清夜沈沈，美人一笑千黃金。垂羅舞縠揚哀音，郢中白雪且莫吟，子夜吳歌動君心。動君心，冀君賞。願作天池雙鴦鴦，一朝飛去青雲上。
舞曲歌辭 白紵辭三首 三 李白 
吳刀翦綵縫舞衣，明妝麗服奪春輝。揚眉轉袖若雪飛，傾城獨立世所稀。激楚結風醉忘歸，高堂月落燭已微，玉釵挂纓君莫違。
舞曲歌辭 白紵歌二首 一 王建 
天河漫漫北斗粲，宮中烏啼知夜半。新縫白紵舞衣成，來遲邀得吳王迎。低鬟轉面掩雙袖，玉釵浮動秋風生。酒多夜長夜未曉，月明燈光兩相照，後庭歌聲更窈窕。
舞曲歌辭 白紵歌二首 二 王建 
館娃宮中春日暮，荔枝木瓜花滿樹。城頭烏棲休擊鼓，青娥彈瑟白紵舞。夜天燑燑不見星，宮中火照西江明。美人醉起無次第，墮釵遺佩滿中庭。此時但願可君意，回晝爲宵亦不寐，年年奉君君莫棄。
舞曲歌辭 白紵歌 張籍 
皎皎白紵白且鮮，將作春衫稱少年。裁縫長短不能定，自持刀尺向姑前。復恐蘭膏汙纖指，常遣傍人收墮珥。衣裳著時寒食下，還把玉鞭鞭白馬。
舞曲歌辭 白紵歌 柳宗元 
翠帷雙卷出傾城，龍劒破匣霜月明。朱脣掩抑悄無聲，金簧玉磬宮中生。
舞曲歌辭 冬白紵歌 元稹 
吳宮夜長宮漏款，簾幕四垂燈焰暖。西施自舞王自管，雪紵翻翻鶴翎散。促節牽繁舞腰嬾，舞腰嬾，王罷飲。蓋覆西施鳳花錦，身作匡牀臂爲枕。朝佩摐摐王晏寢，酒醒閽報門無事。子胥死後言爲諱，近王之臣諭王意。共笑越王窮惴惴，夜夜抱冰寒不睡。
舞曲歌辭 霓裳辭十首 一 王建 
弟子部中留一色，聽風聽水作霓裳。散聲未足重來授，直到牀前見上皇。
舞曲歌辭 霓裳辭十首 二 王建 
中管五弦初半曲，遙教合上隔簾聽。一聲聲向天頭落，效得仙人夜唱經。
舞曲歌辭 霓裳辭十首 三 王建 
自直梨園得出稀，更番上曲不教歸。一時跪拜霓裳徹，立地階前賜紫衣。
舞曲歌辭 霓裳辭十首 四 王建 
旋翻新譜聲初足，除却梨園未教人。宣與書家分手寫，中官走馬賜功臣。
舞曲歌辭 霓裳辭十首 五 王建 
伴教霓裳有貴妃，從初直到曲成時。日長耳裏聞聲熟，拍數分毫錯總知。
舞曲歌辭 霓裳辭十首 六 王建 
弦索摐摐隔綵雲，五更初發一山聞。武皇自送西王母，新換霓裳月色裙。
舞曲歌辭 霓裳辭十首 七 王建 
敕賜宮人澡浴回，遙看美女院門開。一山星月霓裳動，好字先從殿裏來。
舞曲歌辭 霓裳辭十首 八 王建 
傳呼法部按霓裳，新得承恩別作行。應是貴妃樓上看，內人舁下綵羅箱。
舞曲歌辭 霓裳辭十首 九 王建 
朝元閣上山風起，夜聽霓裳玉露寒。宮女月中更替立，黃金梯滑竝行難。
舞曲歌辭 霓裳辭十首 十 王建 
知向華清年月滿，山頭山底種長生。去時留下霓裳曲，總是離宮別館聲。
舞曲歌辭 柘枝詞 失撰人名 
將軍奉命即須行，塞外領彊兵。聞道烽煙動，腰間寶劒匣中鳴。
舞曲歌辭 柘枝詞 一 薛能 
同營三十萬，震鼓伐西羌。戰血黏秋草，征塵攪夕陽。歸來人不識，帝里獨戎裝。
舞曲歌辭 柘枝詞 二 薛能 
懸軍征拓羯，內地隔蕭關。日色崑崙上，風聲朔漠間。何當千萬騎，颯颯貳師還。
舞曲歌辭 柘枝詞 三 薛能 
意氣成功日，春風起絮天。樓臺新邸第，歌舞小嬋娟。急破催搖曳，羅衫半脫肩。
舞曲歌辭 屈柘詞 溫庭筠 
楊柳縈橋綠，玫瑰拂地紅。繡衫金騕褭，花髻玉瓏璁。宿雨香潛潤，春流水暗通。畫樓初夢斷，晴日照湘風。
琴曲歌辭 白雪歌 僧貫休 
列鼎佩金章，淚眼看風枝。却思食藜藿，身作屠沽兒。負米無遠近，所希升斗歸。爲人無貴賤，莫學雞狗肥。斯言如不忘，別更無光輝。斯言如或忘，即安用人爲。
琴曲歌辭 湘妃 劉長卿 
帝子不可見，秋風來暮思。嬋娟湘江月，千載空蛾眉。
琴曲歌辭 湘妃 李賀 
筠竹千年老不死，長伴秦娥蓋湘水。蠻娘吟弄滿寒空，九山靜綠淚花紅。離鸞別鳳煙梧中，巫雲蜀雨遙相通。幽愁秋氣上青楓，涼夜波間吟古龍。
琴曲歌辭 湘妃怨 孟郊 
南巡竟不返，帝子怨逾積。萬里喪蛾眉，瀟湘水空碧。冥冥荒山下，古廟收貞魄。喬木深青春，清光滿瑤席。搴芳徒有薦，靈意殊脈脈。玉佩不可親，裴回煙波夕。
琴曲歌辭 湘妃怨 陳羽 
二妃怨處雲沈沈，二妃哭處湘水深。商人酒滴廟前草，蕭颯風生斑竹林。
琴曲歌辭 湘妃列女操 鮑溶 
有虞夫人哭虞後，淑女何事又傷離。竹上淚跡生不盡，寄哀雲和五十絲。雲和經奏鈞天曲，乍聽寶琴遙嗣續。三湘測測流急綠，秋夜露寒蜀帝飛。楓林月斜楚臣宿，更疑川宮日黃昏。闇攜女手殷勤言，環佩玲瓏有無間。終疑既遠雙悄悄，蒼梧舊雲豈難召。老猨心寒不可嘯，目眄眄兮意蹉跎。
琴曲歌辭 湘夫人 鄒紹先 
楓葉下秋渚，二妃愁渡湘。疑山空杳藹，何處望君王？日落水雲裏，油油心自傷。
琴曲歌辭 湘夫人 李頎 
九嶷日已暮，三湘雲復愁。窅藹羅袂色，潺湲江水流。佳期來北渚，捐玦在芳洲。
琴曲歌辭 湘夫人 郎士元 
娥眉對湘水，遙哭蒼梧間。萬乘既已歿，孤舟誰忍還。至今楚山上，猶有淚痕斑。南有涔陽路，渺渺多新愁。昔神降回時，風波江上秋。彩雲忽無處，碧水空安流。
琴曲歌辭 霹靂引 沈佺期 
歲七月，火伏而金生。客有鼓瑟於門者，奏霹靂之商聲。始戛羽以騞砉，終扣宮而砰駖。電耀耀兮龍躍，雷闐闐兮雨冥。氣嗚唅以會雅，態歘翕以橫生。有如驅千旗，制五兵，截荒虺，斮長鯨。孰與廣陵比，意別鶴儔精而已。俾我雄子魄動，毅夫髮立，懷恩不淺，武義雙輯，視胡若芥，翦羯如拾。豈徒慨慷中筵，備羣娛之翕習哉。
琴曲歌辭 拘幽操 韓愈 
目揜揜兮其凝其盲，耳肅肅兮聽不聞聲。朝不日出兮夜不見月與星，有知無知兮爲死爲生。嗚呼！臣罪當誅兮天王聖明。
琴曲歌辭 越裳操 韓愈 
雨之施，物以孳，我何意於彼爲。自周之先，其艱其勤。以有疆宇，私我後人。我祖在上，四方在下。厥臨孔威，敢戲以侮。孰荒於門，孰治於田。四海既均，越裳是臣。
琴曲歌辭 韓愈 
我家于豳，自我先公。伊我承緒，敢有不同。今狄之人，將土我疆。民爲我戰，誰使死傷。彼岐有岨，我往獨處。人莫余追，無思我悲。
琴曲歌辭 履霜操 韓愈 
父兮兒寒，母兮兒飢。兒罪當笞，逐兒何爲？兒在中野，以宿以處。四無人聲，誰與兒語。兒寒何衣，兒飢何食。兒行于野，履霜以足。母生衆兒，有母憐之。獨無母憐，兒寧不悲。
琴曲歌辭 雉朝飛操 李白  琴曲歌辞 孤独 爱情 乐府
麥隴青青三月時，白雉朝飛挾兩雌。錦衣綺翼何離褷，犢牧采薪感之悲。春天和，白日暖，啄食飲泉勇氣滿。爭雄鬬死繡頸斷，雉子班奏急管弦，心傾美酒盡玉椀。枯楊枯楊爾生荑，我獨七十而孤棲。彈弦寫恨意不盡，瞑目歸黃泥。
琴曲歌辭 雉朝飛操 韓愈 
雉之飛，于朝日。羣雌孤雄，意氣橫出。當東而西，當啄而飛。隨飛隨啄，羣雌粥粥。嗟我雖人，曾不如彼雉雞。生身七十年，無一妾與妃。
琴曲歌辭 雉朝飛操 張祜 
朝陽隴東泛暖景，雙啄雙飛雙顧影。朱冠錦襦聊日整，漠漠霧中如衣褧。傷心盧女弦，七十老翁長獨眠。雄飛在草雌在田，衷腸結憤氣呵天。聖人在上心不偏，翁得女妻甚可憐。
琴曲歌辭 思歸引 張祜 
重重作閨清旦鐍，兩耳深聲長不徹。深宮坐愁百年身，一片玉中生憤血。焦桐罷彈絲自絕，漠漠暗魂愁夜月。故鄉不歸誰共穴，石上作蒲蒲九節。
琴曲歌辭 猗蘭操 韓愈 
蘭之猗猗，揚揚其香。不采而佩，於蘭何傷。今天之旋，其曷爲然。我行四方，以日以年。雪霜貿貿，薺麥之茂。子如不傷，我不爾覯。薺麥之茂，薺麥之有。君子之傷，君子之守。
琴曲歌辭 幽蘭 崔塗 
幽植衆能知，貞芳只暗持。自無君子佩，未是國香衰。白露霑長早，青春每到遲。
琴曲歌辭 將歸操 韓愈 
秋之水兮其色幽幽，我將濟兮不得其由。涉其淺兮石齧我足，乘其深兮龍入我舟，我濟而悔兮將安歸尤？歸乎歸乎，無與石鬬兮無應龍求。
琴曲歌辭 龜山操 韓愈 
龜之氣兮不能雲雨，龜之枿兮不中梁柱，龜之大兮祗以奄魯。知將隳兮哀莫余伍，周公有鬼兮嗟余歸輔。
琴曲歌辭 殘形操 韓愈 
有獸維狸兮我夢得之，其身孔明兮而頭不知。吉凶何爲兮覺坐而思，巫咸上天兮識者其誰。
琴曲歌辭 雙燕離 李白  写燕 爱情 寓言诗
雙燕復雙燕，雙飛令人羨。玉樓珠閣不獨棲，金窗繡戶長相見。柏梁失火去，因入吳王宮。吳宮又焚蕩，雛盡巢亦空。憔悴一身在，孀雌憶故雄。雙飛難再得，傷我寸心中。
琴曲歌辭 列女操 孟郊  唐诗三百首 赞颂 妇女 乐府
梧桐相待老，鴛鴦會雙死。貞婦貴徇夫，舍生亦如此。波瀾誓不起，妾心井中水。
琴曲歌辭 別鵠操 韓愈 
雄鵠銜枝來，雌鵠啄泥歸。巢成不生子，大義當乖離。江漢水之大，鵠身鳥之微。更無相逢日，安可相隨飛。
琴曲歌辭 別鶴 楊巨源 
海鶴一爲別，高程方杳然。影搖江海路，思結瀟湘天。皎然仰白日，真姿棲紫煙。含情九霄際，顧侶五雲前。遐心屬清都，淒響激朱弦。超搖間雲雨，迢遰各山川。東南信多水，會合當有年。
琴曲歌辭 別鶴 王建 
主人一去池水絕，池鶴散飛不相別。青天漫漫碧海重，知向何山風雪中？萬里雖然音影在，向心終是死生同。池邊巢破松樹死，樹頭年年烏生子。
琴曲歌辭 別鶴 張籍 
雙鶴出雲谿，分飛各自迷。空巢在松杪，折羽落江泥。尋水終不飲，逢林亦未棲。別離應易老，萬里兩淒淒。
琴曲歌辭 別鶴 杜牧 
分飛共所從，六翮勢摧風。聲斷碧雲外，影孤明月中。青田歸路遠，月桂舊巢空。矯翼知何處，天涯不可窮。
琴曲歌辭 走馬引 李賀 
我有辭鄉劒，玉鋒堪截雲。襄陽走馬客，意氣自生春。朝嫌劒光靜，暮嫌劒花冷。能持劒向人，不解持照身。
琴曲歌辭 昭君怨 白居易 
明妃風貌最娉婷，合在椒房應四星。只得當年備宮掖，何曾專夜奉幃屏。見疎從道迷圖畫，知屈那教配虜廷。自是君恩薄如紙，不須一向恨丹青。
琴曲歌辭 昭君怨 一 張祜 
萬里邊城遠，千山行路難。舉頭唯見日，何處是長安。
琴曲歌辭 昭君怨 二 張祜 
漢庭無大議，戎虜幾先和。莫羨傾城色，昭君恨最多。
琴曲歌辭 昭君怨 梁氏瓊 
自古無和親，貽災到妾身。胡風嘶去馬，漢月弔行輪。衣薄狼山雪，妝成虜塞春。回看父母國，生死畢胡塵。
琴曲歌辭 明妃怨 楊淩 
漢國明妃去不還，馬駞弦管向陰山。匣中縱有菱花鏡，羞對單于照舊顏。
琴曲歌辭 蔡氏五弄 遊春曲二首 一 王涯 
萬樹江邊杏，新開一夜風。滿園深淺色，照在綠波中。
琴曲歌辭 蔡氏五弄 遊春曲二首 二 王涯 
上苑何窮樹，花開次第新。香車與絲騎，風靜亦生塵。
琴曲歌辭  遊春辭二首 一 王涯 
曲江絲柳變煙條，寒骨冰隨暖氣銷。纔見春光生綺陌，已聞清樂動雲韶。
琴曲歌辭  遊春辭二首 二 王涯 
經過柳陌與桃蹊，尋逐風光著處迷。鳥度時時衝絮起，花繁衮衮壓枝低。
琴曲歌辭  遊春辭三首 一 令狐楚 
晚遊臨碧殿，日上望春亭。芳樹羅仙仗，晴山展翠屏。
琴曲歌辭  遊春辭三首 二 令狐楚 
一夜好風吹，新花一萬枝。風前調玉管，花下簇金羈。
琴曲歌辭  遊春辭三首 三 令狐楚 
閶闔春風起，蓬萊雪水消。相將折楊柳，爭取最長條。
琴曲歌辭  淥水曲 李白  琴曲歌辞 女子 乐府 荷花
淥水明秋月，南湖采白蘋。荷花嬌欲語，愁殺蕩舟人。
琴曲歌辭  淥水辭 李賀  爱情 回忆 女子 相思
今宵好風月，阿侯在何處？爲有傾城色，翻成足愁苦。東湖采蓮葉，南湖拔蒲根。未持寄小姑，且持感愁魂。
琴曲歌辭  幽居弄 顧況 
苔衣生，花露滴，月入西林蕩東壁。扣商占角兩三聲，洞戶谿窗一冥寂。獨去滄洲無四鄰，身嬰世網此何身？關情命曲寄惆悵，久別江南山裏人。
琴曲歌辭  秋思二首 一 李白  写景 琴曲歌辞 秋天 乐府 感伤
春陽如昨日，碧樹鳴黃鸝。蕪然蕙草暮，颯爾涼風吹。天秋木葉下，月冷莎雞悲。坐愁羣芳歇，白露凋華滋。
琴曲歌辭  秋思二首 二 李白  悲伤 秋天 抒怀
閼氏黃葉落，妾望白登臺。月出碧雲斷，蟬聲秋色來。胡兵沙塞合，漢使玉關回。征客無歸日，空悲蕙草摧。
琴曲歌辭  秋思二首 一 鮑溶 
胡風吹雁翼，遠別無人鄉。君近鴈來處，幾回斷君腸。昔奉千日書，撫心怨星霜。無書又千日，世路重茫茫。燕國有佳麗，蛾眉富春光。自然君歸晚，花落君空堂。君其若不然，歲晚雙鴛鴦。顧兔蝕殘月，幽光不如星。女兒晚事夫，顏色同秋螢。秋日邊馬思，武夫不遑寧。燕歌易水怨，劒舞蛟龍腥。風折連枝樹，水翻無蒂萍。立身多戶門，何必燕山銘。生世不如鳥，雙雙比翼翎。
琴曲歌辭  秋思二首 二 鮑溶 
季秋天地閑，萬物生意足。我憂長於生，安得及草木。試從古人願，致酒歌秉燭。燕趙皆世人，詎能長似玉。俯憐老期近，仰視日車速。蕭颯御風君，魂夢願相逐。百年夜銷半，端爲垂纓束。
琴曲歌辭  秋思 司空曙 
靜與嬾相偶，年將衰共催。前途歡不集，往事恨空來。晝景委紅葉，月華鋪綠苔。沈思更何有？結坐玉琴哀。
琴曲歌辭  秋思 司空圖 
身病時亦危，逢秋多慟哭。風波一搖蕩，天地幾翻覆。孤螢出荒池，落葉穿破屋。
琴曲歌辭  秋思二首 一 王涯 
網軒涼吹動輕衣，夜聽更長玉漏稀。月渡天河光轉溼，鵲驚秋樹葉頻飛。
琴曲歌辭  秋思二首 二 王涯 
宮連太液見蒼波，暑氣微清秋意多。一夜輕風蘋末起，露珠翻盡滿池荷。
琴曲歌辭 胡笳十八拍 第一拍 劉商 
漢室將衰兮四夷不賓，動干戈兮征戰頻。哀哀父母生育我，見離亂兮當此辰。紗窗對鏡未經事，將謂珠簾能蔽身。一朝虜騎入中國，蒼黃處處逢胡人。忽將薄命委鋒鏑，可惜紅顏隨虜塵。
琴曲歌辭 胡笳十八拍 第二拍 劉商 
馬上將余向絕域，厭生求死死不得。戎羯腥膻豈是人，豺狼喜怒難姑息。行盡天山足霜霰，風土蕭條近胡國。萬里重陰鳥不飛，寒沙莽莽無南北。
琴曲歌辭 胡笳十八拍 第三拍 劉商 
如羇囚兮在縲紲，憂慮萬端無處說。使余力兮翦余髮，食余肉兮飲余血。誠知殺身願如此，以余爲妻不如死。早被蛾眉累此身，空悲弱質柔如水。
琴曲歌辭 胡笳十八拍 第四拍 劉商 
山川路長誰記得，何處天涯是鄉國？自從驚怖少精神，不覺風霜損顏色。夜中歸夢來又去，朦朧豈解傳消息。漫漫胡天叫不聞，明明漢月應相識。
琴曲歌辭 胡笳十八拍 第五拍 劉商 
水頭宿兮草頭坐，風吹漢地衣裳破。羊脂沐髮長不梳，羔子皮裘領仍左。狐襟貉袖腥復膻，晝披行兮夜披臥。氈帳時移無定居，日月長兮不可過。
琴曲歌辭 胡笳十八拍 第六拍 劉商 
怪得春光不來久，胡中風土無花柳。天翻地覆誰得知，如今正南看北斗。姓名音信兩不通，終日經年常閉口。是非取與在指撝，言語傳情不如手。
琴曲歌辭 胡笳十八拍 第七拍 劉商 
男兒婦人帶弓箭，塞馬蕃羊臥霜霰。寸步東西豈自由，偷生乞死非情願。龜茲篳篥愁中聽，碎葉琵琶夜深怨。竟夕無雲月上天，故鄉應得重相見。
琴曲歌辭 胡笳十八拍 第八拍 劉商 
憶昔私家恣嬌小，遠取珍禽學馴擾。如今淪棄念故鄉，悔不當初放林表。朔風蕭蕭寒日暮，星河寥落胡天曉。旦夕思歸不得歸，愁心想似籠中鳥。
琴曲歌辭 胡笳十八拍 第九拍 劉商 
當日蘇武單于問，道是賓鴻解傳信。學他刺血寫得書，書上千重萬重恨。髯胡少年能走馬，彎弓射飛無遠近。遂令邊雁轉怕人，絕域何由達方寸。
琴曲歌辭 胡笳十八拍 第十拍 劉商 
恨凌辱兮惡腥膻，憎胡地兮怨胡天。生得胡兒欲棄捐，及生母子情宛然。貌殊語異憎還愛，心中不覺常相牽。朝朝暮暮在眼前，腹生手養寧不憐。
琴曲歌辭 胡笳十八拍 第十一拍 劉商 
日來月往相推遷，迢迢星歲欲周天。無冬無夏臥霜霰，水凍草枯爲一年。漢家甲子有正朔，絕域三光空自懸。幾回鴻雁來又去，腸斷蟾蜍虧復圓。
琴曲歌辭 胡笳十八拍 第十二拍 劉商 
破瓶落井空永沈，故鄉望斷無歸心。寧知遠使問姓名，漢語泠泠傳好音。夢魂幾度到鄉國，覺後翻成哀怨深。如今果是夢中事，喜過悲來情不任。
琴曲歌辭 胡笳十八拍 第十三拍 劉商 
童稚牽衣雙在側，將來不可留又憶。還鄉惜別兩難分，寧棄胡兒歸舊國。山川萬里復邊戍，背面無由得消息。淚痕滿面對殘陽，終日依依向南北。
琴曲歌辭 胡笳十八拍 第十四拍 劉商 
莫以胡兒可羞恥，恩情亦各言其子。手中十指有長短，截之痛惜皆相似。還鄉豈不見親族，念此飄零隔生死。南風萬里吹我心，心亦隨風渡遼水。
琴曲歌辭 胡笳十八拍 第十五拍 劉商 
歎息襟懷無定分，當時怨來歸又恨。不知愁怨意若何？似有鋒鋩擾方寸。悲歡竝行情未快，心意相尤自相問。不緣生得天屬親，豈向仇讐結恩信。